Fenomena El Nino Tidak Jejas Sekuriti Makanan Negara

Untuk mendapatkan maklumat terkini, ikuti kami melalui Telegram

Kuala Lumpur  – Pengeluaran makanan di negara ini masih mencukupi dan tidak terjejas walaupun negara mengalami fenomena El Nino, namun jika terdapat masalah berkaitan dengan sumber air, pengeluaran makanan berisiko terjejas.

Demikian kupasan yang diberikan oleh Pengarah Bahagian Kawalan Racun Perosak dan Baja, Jabatan Pertanian Malaysia (JPM), Encik Mat Iesak Ngathinee dalam rancangan Selamat Pagi Malaysia (SPM), pagi tadi.

“Berikutan Malaysia mengalami cuaca panas yang ekstrem dan mampu menjejaskan kesihatan para petani dan pengeluaran hasil tanaman pada masa ini, JPM mengambil langkah berjaga-jaga bagi memastikan bekalan makanan sentiasa terjamin dan mengelakkan kerugian hasil tanaman,” kata Encik Mat Iesak Ngathinee ketika ditemu bual dalam rancangan SPM tersebut.

Menurut beliau lagi, serangan makhluk perosak dan taburan hujan yang tidak menentu menyebabkan hasil tanaman terjejas kerana tanaman sangat memerlukan jumlah air yang mencukupi bagi memastikan kesuburan tanah itu sentiasa berada pada tahap yang tinggi.

Antara kesan cuaca panas terhadap tanaman termasuklah peningkatan penyejatan kepada tumbuhan yang menyebabkan kekurangan kelembapan tanah dan penyerapan nutrien, tanaman mengalami tekanan air, aktiviti akar berkurangan serta pH tanah turut terjejas sekali gus mengakibatkan keadaan tanah beralkali yang mengurangkan ketersediaan nutrien untuk diserap oleh tanaman.

Terdapat beberapa langkah mitigasi yang sedang diusahakan oleh JPM bagi memastikan hasil pertanian tidak terjejas, iaitu membina telaga tiub, menyelenggara telaga tiub yang sedia ada, membina empangan di saliran yang kecil di sungai, menggunakan kaedah sungkupan ke atas tanaman bagi mengelakkan pengaliran air yang berlebihan, menggunakan sistem pengairan titis serta melaksanakan aktiviti pertanian dalam persekitaran yang terkawal dengan menggunakan penyesuaian teknologi berdasarkan faktor cuaca serta mempergiatkan aktiviti pengembangan pertanian.

Tambah beliau, bagi perancangan untuk jangka masa panjang pula, JPM akan memperkukuh pembinaan teknologi moden, bercadang untuk mendapatkan satu sistem ramalan cuaca berketepatan tinggi yang boleh dirujuk dalam bidang pertanian, membangunkan penggunaan varieti tanaman yang toleransi terhadap cuaca serta bekerjasama dengan jabatan lain atau pihak swasta dalam memperkasakan inovasi tanaman.

JPM juga memperkenalkan satu Sistem GeoTanaman bagi membantu pengusaha tanaman dapat berdaftar dengan sistem ini dan membolehkan mereka merancang pengeluaran tanaman mengikut suatu kawasan agar selari dengan keperluan pasaran melalui data semasa yang terdapat dalam sistem berkenaan.

Sebelum mengakhiri sesi temu bual tersebut, beliau turut memaklumkan bahawa JPM akan melaksanakan Seminar Pelaburan Sektor Makanan dalam Agromakanan Malaysia bagi menangani kestabilan dan kesejahteraan bekalan makanan negara pada 25 Mei 2023 (Khamis).

Seminar ini akan menerangkan hala tuju Kementerian Pertanian dan Keterjaminan Makanan dan dasar pelaburan agromakanan negara, menjelaskan pendekatan yang dilakukan oleh JPM dalam memastikan keterjaminan makanan serta membincangkan lokasi sektor pertanian di negeri yang berpotensi untuk melakukan pelaburan.


Persidangan APEC Serantau Asia-Pasifik Tingkat Kapasiti Cegah Demensia

Kuala Lumpur – Pelaksanaan Persidangan APEC Serantau Asia-Pasifik: Pencegahan Demensia 2023 bertujuan meningkatkan kapasiti dalam mencegah demensia dengan memperkasakan sistem penjagaan kesihatan di rantau Asia Pasifik dan membincangkan cara untuk mengurangkan beban ekonomi demensia terhadap keluarga, komuniti dan sistem penjagaan kesihatan.

Persidangan berkenaan dianjurkan oleh Asia Pacific Economic Cooperation (APEC) dengan kerjasama Pusat Penuaan Sihat dan Kesejahteraan (H-CARE), Fakulti Sains Kesihatan (FSK), Universiti Kebangsaan Malaysia (UKM) yang diadakan di Hotel Berjaya Times Square selama dua hari dan disertai oleh para profesional daripada 12 buah negara.

Hari pertama persidangan dimulakan dengan sesi perkongsian oleh pakar bidang seperti YBrs. Profesor Dr. Kaarin Jane Anstey daripada University of New South Wales, Australia dan YBrs. Profesor Dr. Fransesca Mangialasche daripada Karolinska Institute, Stockholm, Sweden.

Seterusnya, sesi pembentangan tentang dasar dan strategi pencegahan demensia oleh para peserta dan pihak berkepentingan penjagaan kesihatan daripada 12 buah negara diadakan yang melibatkan Singapura, Australia, Brunei, Chile, China, Indonesia, Malaysia, Peru, Filipina, Rusia, Thailand dan Vietnam.

Persidangan tersebut telah dirasmikan oleh Pengarah Bahagian Perkembangan Perubatan, YBrs. Dr. Mohd Azman Yacob bagi mewakili Menteri Kesihatan Malaysia, Yang Berhormat Dr. Zaliha Mustafa.

Pada hari kedua persidangan pula, sesi perkongsian tentang instrumen saringan dan pengesanan awal kemerosatan kognitif telah disampaikan oleh Pengarah Dementia Research Centre, National University Hospital, Singapura, YBrs. Profesor Madya Nagaendran Kandiah.

Sebanyak empat bengkel interaktif turut diadakan pada hari kedua persidangan berkenaan bagi membincangkan kesedaran psikopendidikan mengenai strategi untuk mencegah demensia dalam kalangan orang dewasa.

Persidangan APEC Serantau Asia-Pasifik: Pencegahan Demensia mampu mengukuhkan rangkaian yang menekankan keutamaan APEC, terutamanya berkaitan dengan “ekonomi sihat dalam dunia penuaan” bagi menggalakkan penuaan sihat termasuklah strategi untuk mencegah demensia.

Turut hadir dalam persidangan tersebut ialah Dekan FSK, UKM, YBrs. Profesor Dr. Suzana Shahar yang mewakili Naib Canselor UKM dan penyelia projek APEC Serantau Asia-Pasifik: Pencegahan Demensia 2023, YBrs. Profesor Madya Dr. Ponnusamy Subramaniam serta hampir 200 orang peserta daripada pelbagai negara APEC yang menyertai persidangan ini sama ada secara bersemuka ataupun dalam talian.


Malaysia Responsif terhadap Agenda Biodiversiti Kebangsaan dan Antarabangsa

Untuk mendapatkan maklumat terkini, ikuti kami melalui Telegram

Kuala Lumpur – Malaysia akan sentiasa memberikan kerjasama dan mengambil langkah yang responsif terhadap agenda biodiversiti pada peringkat kebangsaan dan antarabangsa termasuklah mengukuhkan tadbir urus pengurusan biodiversiti melalui Majlis Biodiversiti Negara, menyelaras Rangka Kerja Biodiversiti Global Kunming-Montreal ke dalam Dasar Kepelbagaian Biologi Kebangsaan 2016-2025 dan menubuhkan Pusat Biodiversiti Malaysia.

Sambutan Hari Biodiversiti Antarabangsa pada tahun ini yang bertemakan “Daripada Persetujuan kepada Tindakan: Membina Kembali Biodiversiti” bertujuan memperingati pemuktamadan teks Konvensyen Kepelbagaian Biologi di Sidang Kemuncak Bumi Rio pada 22 Mei 1992 dan meningkatkan kesedaran global berkenaan dengan kepentingan biodiversiti dan ekosistem kepada kelangsungan hidup masyarakat sejagat.

“Kementerian Sumber Asli, Alam Sekitar dan Perubahan Iklim (NRECC) akan terus menerajui pengurusan biodiversiti pada peringkat kebangsaan dengan kerjasama padu daripada kerajaan negeri dan semua pihak yang berkepentingan bagi memastikan khazanah biodiversiti negara akan sentiasa terpelihara untuk generasi kini dan akan datang,” kata Menteri Sumber Asli, Alam Sekitar dan Perubahan Iklim, Yang Berhormat Tuan Nik Nazmi Nik Ahmad ketika berucap dalam Majlis Perhimpunan Bulanan NRECC dan Bicara Biodiversiti.

Dalam program tersebut juga, beliau melancarkan buku Trappers in Nature – The Nepenthes of Peninsular Malaysia dan menyampaikan anugerah antarabangsa “Clearing House Mechanism” kepada Malaysia Biodiversity Information System (MyBIS) daripada sekretariat Konvensyen Kepelbagaian Biologi.


Perkasakan Bahasa Melayu dalam Sektor Pendidikan

Kuala Lumpur – Bersempena dengan Simposium Pengantarabangsaan Bahasa Melayu yang diadakan pada 22 Mei hingga 24 Mei 2022 di Balai Budaya Tun Syed Nasir, Wisma DBP, Kuala Lumpur, telah berlangsung pembentangan kertas kerja oleh empat orang sarjana dari dalam dan luar negara yang bertemakan “Bahasa Melayu dalam Pelbagai Bidang Pendidikan“. Pembentangan kertas kerja bagi sidang kedua yang dipengerusikan oleh Kol. (B) Prof. Madya Dr. Mohd Zaini Salleh dari Universiti Pertahanan Nasional Malaysia (UPNM) ini menampilkan Prof. Dato’ Dr. Md Amin Md Taff dan Dr. Raja Rajeswari Seetha Raman dari Malaysia, Dr. Kang Myoung Sook dari Korea Selatan dan Dr. Mohamad Zain Musa dari Kemboja sebagai pembentang.

Seiring dengan harapan Perdana Menteri, YAB Dato’ Sri Ismail Sabri Yaakob untuk menyaksikan bahasa Melayu menjadi satu daripada bahasa dunia, iaitu bermula dengan mengangkatnya menjadi bahasa rasmi kedua ASEAN pada peringkat awal, Pejabat Perdana Menteri, dengan kerjasama Dewan Bahasa dan Pustaka (DBP), Universiti Kebangsaan Malaysia (UKM) dan Universiti Pendidikan Sultan Idris (UPSI) ini menghimpunkan puluhan tokoh bahasa dan pembentang kertas kerja yang dapat merealisasikan harapan tersebut dalam simposium selama tiga hari ini.

Menurut Prof. Dato’ Dr. Md Amin Md Taff, bahasa ialah alat utama bagi pejuang terdahulu untuk menyatukan anak bangsa tanpa mengira bahasa dan etnik. Kini penyelidik perlu terus mempergiat usaha untuk menyebarkan ilmu dengan menggunakan bahasa Melayu tanpa mengehadkannya kepada bidang tertentu seperti budaya dan sebaliknya memfokuskan semua bidang yang ada di Malaysia.

Bagi menjadikan bahasa Melayu sebagai bahasa antarabangsa, beliau juga menyenaraikan cabaran yang perlu dihadapi bersama oleh semua pihak. Yang pertama, cabaran untuk menyatukan bahasa Melayu Nusantara yang sekian lama terpisah oleh sempadan yang dicipta oleh penjajah. Dalam hal ini, bangsa Melayu harus bersatu dalam memartabatkan bahasa Melayu demi menjadikannya bahasa antarabangsa. Kedua, cabaran untuk menggalakkan bangsa bukan Melayu mempelajari bahasa Melayu. Cabaran ini dapat diatasi dengan cara memperkukuh ekonomi dan teknologi orang Melayu. Pengukuhan ekonomi dan teknologi ini sebenarnya telah terbukti meningkatkan permintaan terhadap sesuatu bahasa, seperti bahasa Cina. Cabaran ketiga pula ialah usaha untuk mengangkat dan memartabatkan bahasa Melayu tanpa menghapuskan bahasa lain. Pemartabatan bahasa Melayu harus dilakukan secara terancang tanpa meminggirkan bahasa lain yang terdapat di Malaysia.

Dr. Raja Rajeswari Seetha Raman pula menyatakan bahawa bahasa Melayu ialah penanda bagi identiti, serta pemancar imej dan lambang kedaulatan negara. Tambahnya lagi, tamadun Melayu tercipta daripada bahasa Melayu oleh bangsa Melayu itu sendiri. Jika diimbas pada abad ke-17 dan abad ke-18, jika ada sesiapa yang tidak mengetahui bahasa Melayu, orang tersebut akan dianggap sebagai tidak berpendidikan dan buta huruf. Yang lebih uniknya, perkara ini masih berterusan pada peringkat antarabangsa.

Menurut beliau, Hikayat Raja Pasai wujud lebih awal daripada karya agung Inggeris yang pertama. Begitu juga dengan Sulalat al-Salatin yang dikarang pada tahun 1612 menjadi bukti sejarah agung bahasa Melayu yang mendahului karya agung bangsa lain. Beliau juga menegaskan bahawa metafora bahasa Melayu mempunyai ciri implisit dan tersirat, sedangkan metafora bahasa Inggeris hanya mengandungi ciri ekspisit sebagai bukti pemikiran aras tinggi bagi bangsa Melayu. Oleh sebab itu, pengguna bahasa Melayu perlu meyakini keupayaan bahasa Melayu sebagai bahasa antarabangsa.

Bagi Dr. Kang Myoung Sook pula, bahasa Melayu telah digunakan dalam sektor pendidikan di Korea Selatan sejak era 1960-an dengan dimulai oleh bahasa Indonesia. Namun begitu, terdapat beberapa kekurangan besar yang boleh diperbaiki. Berdasarkan pengalamannya ketika datang ke Malaysia dengan berbekalkan pengetahuan dalam bahasa Indonesia, beliau yakin mampu berkomunikasi dengan masyarakat di Malaysia tanpa masalah. Namun begitu, rupa-rupanya bahasa Indonesia berbeza daripada bahasa Melayu dan menyebabkan beliau tidak berjaya menyampaikan mesej yang dihajati kerana difahami secara berbeza oleh orang yang mendengarnya.

Selain itu, beliau juga berharap agar lebih banyak kamus dan buku dapat diterbitkan untuk membantu warga Korea Selatan mempelajari bahasa Melayu dengan lebih mudah. Hal ini dikatakan demikian kerana kurangnya bahasa bacaan dan rujukan, terutamanya kamus, yang dapat digunakan sebagai rujukan ketika mempelajari bahasa Melayu.

Sebagai pembentang terakhir, Dr. Mohamad Zain Musa yang menulis sehingga 100 artikel dalam saluran kebangsaan dan antarabangsa menyatakan bahawa bagi sektor pendidikan di Kemboja, ibu bapa cenderung untuk menghantar anak ke sekolah yang menyediakan subjek Bahasa Melayu, sama ada yang menggunakan tulisan Rumi atau Jawi. Hal ini dilakukan semata-mata untuk mengeratkan talian persaudaraan antara orang Melayu dengan orang Kemboja.

Pada peringkat yang lebih tinggi, beliau turut mencadangkan program pengantarabangsaan bahasa Melayu, tetapi istilah yang sedia ada perlu dimantapkan terlebih dahulu. Beliau juga berharap supaya simposium ini tidak berakhir begitu sahaja dan sebaliknya dapat menjurus kepada suatu usaha yang lebih giat oleh semua pihak.


UKM Perkukuh Kerjasama dengan Negara Asia Tenggara bagi Mengurangkan Risiko Demensia Warga Emas

Kuala Lumpur – Sesi perbincangan bersama-sama penyelidik daripada pelbagai negara Asia Tenggara anjuran Pusat Kajian Penuaan Sihat dan Kesejahteraan (H-Care), Fakulti Sains Kesihatan (FSK), Universiti Kebangsaan Malaysia (UKM) sebagai satu daripada usaha untuk meningkatkan jaringan kerjasama dengan negara luar bagi intervensi gaya hidup pelbagai domain untuk menurunkan risiko demensia dalam kalangan warga emas telah diadakan, semalam.

Sesi perbincangan yang dipengerusikan oleh penyelidik utama “AGELESS Trial” merangkap Dekan FSK, UKM, YBrs. Profesor Dr. Suzana Shahar bertujuan membincangkan suatu program intervensi bagi mengurangkan dan melambatkan risiko demensia serta menghasilkan bukti penyelidikan saintifik terhadap pengurangan risiko demensia dan penuaan sihat dalam kalangan warga emas.

“AGELESS Trial” ialah projek penyelidikan yang ditaja oleh Kementerian Pengajian Tinggi melalui Geran Penyelidikan Jangka Panjang dan diadaptasi daripada kajian “FINGER Trial” di Sweden mengikut budaya tempatan dalam kalangan warga emas di Malaysia.

Sesi perbincangan dimulakan dengan penerangan tentang keberkesanan program intervensi selama dua tahun dalam mencegah kemerosotan kognitif melalui perubahan gaya hidup oleh penyelidik utama “FINGER Trial”, YBrs. Profesor Dr. Francesca Mangialasche.

Seterusnya, YBrs. Profesor Dr. Suzana Shahar berpeluang membentangkan dapatan kajian awal daripada Malaysia, iaitu “AGELESS Trial” yang melaporkan terdapat peningkatan fungsi kognitif dan fizikal dalam kalangan warga emas yang menghidap keuzuran kognitif selepas enam bulan program intervensi ini dijalankan.

Bukan itu sahaja, dapatan kajian ini turut dikongsikan dari semasa ke semasa melalui penerbitan makalah dalam jurnal tempatan dan antarabangsa serta persidangan di dalam negara dan luar negara.

“Program intervensi seumpama ini seharusnya dilakukan di negara jiran untuk kemaslahatan komuniti sekali gus dapat mengurangkan beban dalam kalangan penjaga, komuniti dan sistem penjagaan kesihatan di negara masing-masing,” kata YBrs. Profesor Dr. Suzana Shahar dalam program tersebut.

Selain itu, program berkenaan juga mengadakan sesi perkongsian pandangan oleh para penyelidik yang hadir daripada setiap negara tentang isu yang berlaku, terutamanya kemerosotan atau keuzuran kognitif dalam kalangan warga emas pada peringkat komuniti dan klinikal.

Berdasarkan sesi perkongsian tersebut, didapati bahawa terdapat beberapa kekangan yang dihadapi dalam melaksanakan program intervensi ini, misalnya dari segi dana untuk menjalankan program tersebut, kekurangan tenaga kerja, penyeragaman alat saringan dan penilaian yang digunakan serta isu hak cipta terhadap alat yang digunakan.

Walau bagaimanapun, barisan perwakilan daripada setiap negara telah memberikan beberapa cadangan yang boleh dilakukan agar program intervensi tersebut dapat dilaksanakan di negara masing-masing mengikut budaya tempatan, yakni dengan menubuhkan sebuah organisasi yang dinamakan sebagai “FINGERS -Asia Tenggara”.

Melalui kerjasama antara “FINGERS” dengan negara Asia Tenggara ini, keseragaman data untuk negara di Asia Tenggara akan dilakukan dan kajian saintifik berkaitan dengan kemerosotan kognitif dalam kalangan warga emas dapat dihasilkan dengan lebih banyak pada peringkat antarabangsa.

Hal ini sekaligus dapat memperkasakan kesejahteraan penuaan yang sihat dari segi minda dan fizikal serta mendokong aspirasi dalam melahirkan warga emas yang berdikari selari dengan Dasar Warga Emas Negara.

Turut hadir dalam program tersebut ialah penyelidik daripada Neuroscience Research Australia, YBrs. Profesor Dr. Kaarin Jane Anstey dan penyelidik daripada Karonlinska Institute, Stockholm, Sweden, YBrs. Profesor Dr. Francesca Mangialasche, para penyelidik dan profesional penjagaan kesihatan daripada Indonesia, Brunei, Singapura, China, Filipina, Vietnam dan Thailand bagi berkongsikan pendapat tentang strategi yang dilakukan oleh negara masing-masing sebagai persediaan dalam menghadapi jumlah populasi warga emas dan kelaziman demensia yang dijangkakan semakin meningkat.


Seminar EMPOWER 2023 Mengangkat Tema Pencegahan dan Pengurangan Demensia

Untuk mendapatkan maklumat terkini, ikuti kami melalui Telegram

Pusat Kajian Penuaan Sihat dan Kesejahteraan (H-Care), Fakulti Sains Kesihatan (FSK), Universiti Kebangsaan Malaysia (UKM) telah menganjurkan Seminar Empowering Independency Among Older Adults in The Community di Zecon Hotel & Convention Centre, Hospital Pakar Kanak-Kanak Universiti Kebangsaan Malaysia, hari ini untuk memberikan pendedahan dan peningkatan ilmu mengenai pengurusan risiko dan pencegahan demensia dalam kalangan masyarakat.

Dengan tema “Pencegahan dan Pengurangan Risiko Demensia”, seminar ini disertai oleh 80 peserta secara hibrid, yakni secara fizikal dan dalam talian yang terdiri daripada kalangan penyelidik, ahli perubatan, ahli sains kesihatan, pelajar siswazah dan warga emas.

Sidang pleno yang pertama dalam seminar ini membincangkan cabaran dan strategi dalam mengurangkan risiko demensia di negara berpendapatan rendah dan sederhana yang sampaikan oleh Dr. Francesca Mangialasche dari Karolinska Institutet, Sweden.

Menurut beliau, pencegahan demensia harus memfokuskan kepada pencegahan individu berisiko tinggi (pelan individu) dan pencegahan kepada keseluruhan penduduk.

Sidang pleno yang kedua pula disampaikan oleh Penyelia Projek Kerjasama Ekonomi Asia Pasifik (APEC) Serantau Asia-Pasifik dalam Pencegahan Demensia, Profesor Madya Dr. Ponnusamy Subramaniam dan Dr. Resshaya Roobini Murukesu tentang usaha APEC dalam mengurangi risiko demensia.

Mereka menerangkan tentang inisiatif yang dijalankan pihak APEC dengan menjalankan penyelidikan bersasar bagi mencegah dan mengurangkan risiko demensia selain membincangkan faktor yang berkaitan dengan demensia seperti cara hidup, makanan yang baik bagi perkembangan kognitif serta aktiviti sosial dan latihan kognitif.

Dr. Resshaya juga memberikan penekanan terhadap integrasi dalam memastikan kesejahteraan kognitif yang baik di samping merumuskan bahawa cara hidup yang sihat sejak muda adalah amat penting bagi pengurangan risiko demensia.

Sidang pleno seterusnya disambung oleh Profesor Dr. Karin Anstey dari University of New South Wales, Australia yang berkongsikan tentang bukti kukuh dan inisiatif global untuk mengurangkan risiko demensia.

Menurut beliau, intervensi terkini dalam pengurusan demensia adalah seperti model FINGER yang memfokuskan model multidomain, iaitu pemakanan, senaman, latihan kognitif, aktiviti sosial dan pemantauan risiko vaskular.

Sementara itu, Pengarah Dementia Research Centre, National University Hospital, Singapura, Profesor Madya Dr. Nagaendran Kandiah menyampaikan ceramah yang bertajuk penilaian dan pemeriksaan kemerosotan kognitif dalam usaha mengurangkan risiko demensia.

Beliau berkongsikan tentang instrumen saringan dan pengesanan awal kemorosatan kognitif yang telah dijalankan di Singapura melalui fasiliti kesihatan primer.

Yang menariknya, Singapura telah mula menjalankan saringan biopenanda bagi mengesan risiko demensia pada awal usia yang diharapkan dapat membantu dalam pengesanan dan pencegahan demensia.

Seminar ini turut menampilkan beberapa pakar bidang, iaitu Profesor Dr. Tan Mew Pin (Universiti Malaya), Profesor Madya Dr. Rahimah Ibrahim (Universiti Putra Malaysia), Profesor Dr. Suzana Shahar (Universiti Kebangsaan Malaysia) dan Profesor Dr. Shaun Lee Wen Huey (Universiti Monash) yang telah berkongsikan hasil kajian Geran Penyelidikan Jangka Masa Panjang (LRGS) AGELESS Study (Cognitive Frailty).

Seminar diakhiri dengan pembentangan peserta program di bawah tiga tema, iaitu Penyelidikan Translasi, Inovasi dan Kesihatan Digital dan Penemuan Baharu dalam Makmal.


MARDI Menemukan Varieti Terbaharu Spesies Periuk Kera

Serdang – Institut Penyelidikan dan Kemajuan Pertanian Malaysia (MARDI) menemukan varieti baharu spesies periuk kera atau nama saintifiknya Napenthes rafflesiana daripada varieti Zabawiana yang disahkan sebagai varieti yang pertama di dunia.

Ketua Pengarah MARDI, Datuk Dr. Mohamad Zabawi Abdul Ghani berkata varieti terbaharu dalam dunia itu ditemukan dalam penyelidikan di Taman Negara Rompin, Pahang dan Setiu Wetlands, Terengganu pada Mei tahun lalu.

“Varieti terbaharu di Malaysia dan dunia itu yang mempunyai bentuk seakan-akan telinga serta berwarna hijau kekuningan hingga hijau kemerahan, manakala periuk atasnya mempunyai bentuk silinder lebih kecil yang dinamakan Zabawiana,” jelasnya dalam sidang media selepas majlis Pelancaran Sambutan Hari Biodiversiti Mardi 2023 baru-baru ini.

Menurut beliau, varieti terbaharu itu belum berdaftar atau diterbitkan dalam mana-mana dokumentasi, jurnal atau laporan dan telah ditentusahkan oleh pakar botani Universiti Kebangsaan Malaysia (UKM) Profesor Emeritus Datuk Dr Abdul Latiff Mohamad.

Katanya lagi, varieti baharu itu mampu tumbuh subur di kawasan tanah rendah, tahan lasak dan mudah dibiakkan menggunakan keratan batang serta berpotensi dikomersialkan sebagai tanaman hiasan atau landskap yang menarik.

Beliau menjelaskan bahawa periuk kera merupakan tumbuhan unik yang mencernakan serangga selain terkenal dengan istilah tumbuhan karnivor kerana bahagian bawah struktur periuk tersebut terdapatnya takungan enzim dan mangsa yang tidak dapat melepaskan diri akan lemas.

Tambahnya, enzim yang terdapat di dalam periuk kera berkenaan adalah khusus untuk mencernakan makanan dan kemudiannya menyerap nutrien.

“Pihak MARDI akan menjalankan penyelidikan lanjut mengenai enzim yang terdapat di bahagian bawah struktur periuk itu bagi mengkaji kegunaan enzim tersebut untuk tujuan perubatan dan pertanian,” jelasnya lagi.

Sidang media berkaitan penemuan varieti baharu dalam spesis pokok kera ini turut disiarkan secara dalam talian melalui Facebook MARDI di sini.


Menghapuskan Stigma dan Diskriminasi Penyakit Kusta

Untuk mendapatkan maklumat terkini, ikuti kami melalui Telegram

Pada tahun 1955, seorang kanak-kanak berusia 11 tahun ditinggalkan bersendirian oleh ibunya di Hospital Peringatan Rajah Charles Brooke (RCBMH) yang terletak di Kota Padawan, Kuching, Sarawak. Kedua-duanya menangis sambil berpelukan sebelum ibunya mengucapkan selamat tinggal kepada anak kesayangannya itu.

Kisah tersebut merupakan suasana yang biasa berlaku di hadapan RCBMH pada sekitar pertengahan tahun 1920-an hingga tahun 1970-an. Pesakit dengan pelbagai latar belakang dan peringkat umur yang menghidap penyakit kusta atau lebih dikenali dengan penyakit Hansen perlu dipisahkan daripada keluarga masing-masing bagi mendapatkan rawatan di hospital tersebut.

Pengasingan pesakit diwajibkan di seluruh negeri Sarawak semasa pemerintahan kolonial keluarga Brooke bagi mengelakkan pesakit daripada menyebarkan penyakitnya kepada ahli keluarga dan khalayak umum.

Penyakit kusta ialah penyakit kulit yang telah lama tercatat dalam sejarah kemanusiaan kuno yang menyatakan bahawa apabila tidak dirawat akan menyebabkan kecacatan kepada badan seumur hidup. Masyarakat pada sekitar abad ke-20 memandang hina dan memulaukan pesakit dan ahli keluarganya, lantaran kecacatan anggota badan pesakit yang terlihat agak menggerunkan.

Seorang penulis dari Amerika Syarikat bernama Pam Fessler menggambarkan seorang pesakit kusta yang mempunyai kerutan yang dalam dan berlapis-lapis pada bahagian muka. Pesakit juga seolah-olah kehilangan tulang hidung dengan lubang benam yang terbentuk di lubang hidungnya. Selain itu, jari tangan dan kaki akan kehilangan deria sentuhan dan mengecut seakan-akan buku jari dilipatkan.

Kecacatan tubuh badan seterusnya mendedahkan stigma atau sikap yang menjatuhkan maruah pesakit secara berterusan dalam kalangan masyarakat. Yang lebih menyedihkan, pesakit tidak diterima oleh komuniti setempat dan kebanyakannya diusir keluar dari kampung halaman masing-masing.

Perasaan panik yang dihadapi oleh orang awam terhadap penyakit kusta pada ketika itu menyebabkan pemerintah kolonial Sarawak terpaksa menempatkan mereka jauh dari kawasan penempatan penduduk serta mengasingkan pesakit daripada rawatan hospital kerajaan biasa.

Kepercayaan lama sesetengah masyarakat Sarawak yang merendah-rendahkan maruah pesakit hanya menambahkan ketakutan dan perasaan malu untuk pesakit mendapatkan rawatan dengan segera hingga lama-kelamaan mengakibatkan kecacatan seperti yang digambarkan oleh Pam Fessler.

Antara mitos bagi penyakit kusta termasuklah pesakit mempunyai darah yang kotor yang boleh menyebarkan penyakitnya kepada orang lain serta keturunannya. Menghidap penyakit itu juga dikatakan sebagai hukuman dan pembalasan Tuhan atas perbuatan yang terkutuk akibat terlibat dengan aktiviti perzinaan dan pelacuran. Hal ini secara langsung menjadikan pesakit kusta tidak dibenarkan untuk menjalinkan hubungan dan berkahwin dengan orang yang sihat.

Selain itu, pesakit kusta tidak dibenarkan untuk bergaul bersama-sama dengan masyarakat, menggunakan pengangkutan awam mahupun menjamah makan di ruang makan yang sama dengan orang yang sihat. Jika dibandingkan dengan penyakit yang sedang dilalui oleh dunia, iaitu penyakit COVID-19, masyarakat pada abad ke-20 juga disarankan untuk menjauhkan diri daripada pesakit kusta.

Meskipun tahap keseriusan penyakit kusta untuk menyebarkan penyakitnya tidaklah sebegitu pantas seperti COVID-19, pesakit kusta menerima stigma yang amat serius daripada masyarakat akibat kecacatan rupa paras yang dihadapi oleh pesakit.

Kisah kanak-kanak berusia 11 tahun yang ditinggalkan bersendirian bagi menerima rawatan di RCBMH ialah satu daripada kes yang sudah mencapai peringkat yang teruk yang dikenali sebagai jenis multibacillary atau lepromatous leprosy, iaitu tompok-tompok putih kemerahan sudah banyak dan merebak di seluruh badan.

Kanak-kanak itu masih ingat akan raut wajah ibunya yang bertukar menjadi pucat lesi setelah melihat beberapa tompokan kecil yang berwarna putih kemerahan yang tidak berpeluh dan kurang deria sentuhan pada kulit lengannya, iaitu tanda-tanda awal penyakit kusta.

Namun begitu, ibunya hanya mengurungnya di dalam bilik dan tidak membenarkannya bertemu dengan rakan sepermainan dan saudara-mara yang datang berkunjung ke rumah. Ibunya berasa khuatir sekiranya berita mengenai keadaan anaknya diketahui oleh orang kampung yang bakal menimbulkan desas-desus yang kurang menyenangkan dan seterusnya memberikan kesan yang buruk terhadap kehidupan mereka sekeluarga.

Setelah beberapa bulan, urat saraf jari tangan kanak-kanak itu mulai berasa kebas dan hilang deria sentuhan serta jari-jemarinya seakan-akan mengecut. Ibu kanak-kanak itu harus menerima kenyataan bahawa penyakit yang ditakuti itu hadir dalam keluarganya.

Dia lantas mengambil keputusan untuk menghantar anaknya ke RCBMH atas nasihat ahli keluarga yang terdekat dengan hati yang penuh keberatan. Apabila orang kampung bertanya akan keberadaan anaknya, dia hanya menjelaskan anak kesayangannya berjaya menyambung pelajaran dan berkemungkinan menetap terus di bandar Kuching.

Kanak-kanak itu yang kini berumur 79 tahun menceritakan bahawa hubungan dengan keluarganya tidak pernah terputus dan dirinya sebagai pesakit kusta menjadi rahsia keluarganya. Dia menerima rawatan yang sewajarnya di RCBMH dan bebas daripada penyakit itu selang 20 tahun kemudian. Kehidupannya selama beberapa dekad di hospital banyak mengubah pendiriannya terhadap penyakit yang tabu untuk dibincangkan.

Persoalan yang sering bermain-main difikiran masyarakat ialah sama ada pesakit kusta mengalami kecacatan seperti yang digambarkan oleh penulis Pam Fessler. Sebenarnya, kecacatan anggota badan terjadi sekiranya pesakit membiarkan penyakitnya berlarutan dan tidak mendapatkan rawatan dengan segera, lebih-lebih lagi disebabkan mahu mengelakkan daripada cemuhan masyarakat.

Tambahan pula, pesakit kusta yang menerima rawatan awal mampu mencegah sebarang kecacatan badan dan hanya perlu mendapatkan rawatan di RCBMH sebagai pesakit luar.

Perkara yang tidak dapat dihilangkan daripada kehidupannya ialah penerimaan dirinya sebagai seorang bekas pesakit kusta. Dia tidak pernah pulang semula ke kampungnya dan hanya menyampaikan berita perkahwinannya dengan seorang bekas pesakit melalui beberapa utusan surat kepada keluarganya.

Dia bersama-sama suaminya membesarkan empat orang anak di hospital dan semua anaknya sihat tanpa penyakit kusta. Mereka menyara kehidupan dengan bekerja sebagai pembantu makmal dan wad RCBMH atau dikenali dengan nama panggilan pesakit–pekerja (patient–worker), iaitu program yang menawarkan pekerjaan dan kemahiran kepada bekas pesakit kusta di hospital tersebut.

Jumlah kes penyakit kusta juga menunjukkan pengurangan bilangan pesakit di RCBMH pada akhir tahun 1990-an. Kebanyakan bekas pesakit pulang ke kampung halaman dan membina kehidupan baharu masing-masing. Terdapat juga sebilangan bekas pesakit juga yang mahu terus menetap di hospital kerana sudah terputus hubungan dengan keluarga selama beberapa dekad.

Akhirnya, pihak hospital mengusahakan penempatan semula di sebuah kampung baharu yang mendapat kelulusan geran tanah daripada kerajaan negeri Sarawak. Kampung tersebut dinamakan Kampung Sinar Baru yang terletak hanya beberapa meter daripada hospital.

Sejarah penyakit kusta memberikan kesan yang negatif kepada masyarakat Sarawak, termasuklah berpisah dengan keluarga mengikut perundangan akta negeri dan menghadapi stigma daripada khalayak umum walaupun setelah pulih sepenuhnya daripada penyakit tabu itu. Generasi baharu perlulah mengambil pengajaran daripada kisah penyakit kusta, terutamanya dalam menangani penyakit endemik yang wujud pada bila-bila masa.


Penulisan Karya Sains dan Teknologi dalam Bahasa Melayu Perlukan Minat, Kreativiti dan Kepekaan

Untuk mendapatkan maklumat terkini, ikuti kami melalui Telegram

Kuala Lumpur – Bersempena dengan Pesta Buku Antarabangsa Kuala Lumpur (PBAKL) 2023 yang kini kembali menemukan para pencinta ilmu, Dewan Bahasa dan Pustaka (DBP) melalui Bahagian Buku Umum telah menganjurkan sesi bual bicara menerusi slot “Karya Sains dan Teknologi dalam Bahasa Melayu, Mudahnya“ yang bertujuan memberikan panduan kepada khalayak bagi menjadikan karya sains dan teknologi dapat dimanfaatkan oleh masyarakat di seluruh dunia.

Sesi bual bicara yang berlangsung selama satu jam itu menampilkan Timbalan Ketua Pengarah (Program Teknikal), Agensi Nuklear Malaysia, YBrs. Dr. Muhammad Rawi Mohamed Zain selaku pembicara, manakala Perancang Bahasa DBP, Puan Rabi’ahtuladawyah Md. Saleh sebagai moderator.

“Karya sains dan teknologi itu dihasilkan daripada suatu fenomena yang bermula daripada pengamatan kejadian yang berlaku di sekeliling kita dan melibatkan ilmu sains,” kata YBrs. Dr. Muhammad Rawi Mohamed Zain ketika memulakan sesi bual bicara berkenaan.

Menurut beliau, penulisan dalam karya sains dan teknologi sudah semestinya mempunyai cabarannya, namun perkara yang paling penting ialah minat, kreativiti dan sejauh mana seseorang itu peka terhadap fenomena alam yang menjadi ilmu sains.

Dorongan untuk menulis itu adalah berdasarkan pengalaman yang sedia ada dan dijadikan cerita tanpa memikirkan sesuatu yang sangat kompleks serta menghubungkan proses kognitif itu, yakni proses memperoleh pengetahuan kognisi melalui maklumat yang diterima oleh persekitaran, pembelajaran dan pembudayaan untuk menghasilkan sesebuah karya sains dan teknologi yang baik.

Dalam sesi bual bicara tersebut juga, beliau turut berkongsikan karya fiksyen sains rujukan beliau, iaitu novel Pedang Aurora nukilan penulis sains fiksyen dan fantasi di Malaysia, yakni Ahmad Patriya Abdullah yang menarik perhatian dan memberikan idea kepada beliau untuk terus berkarya.

Menjawab persoalan cara bagi suatu karya fiksyen sains itu dapat digarap menjadi suatu karya yang realisitik dan bukan sekadar angan-angan, beliau menjelaskan bahawa karya fiksyen sains sebenarnya cuba untuk menghubungkan sains yang realistik dengan jangkaan sains pada masa hadapan dan penemuan baharu yang ditemukan oleh para saintis, misalnya.

Berdasarkan kenyataan tersebut, hal ini bermakna terdapat teori sains yang sebenar, namun tidak dapat dibuktikan kecuali pembuktian itu dilakukan menerusi bentuk penulisan.

Beliau meneruskan tirai perkongsiannya dengan menyatakan bahawa setiap karya sains dan teknologi yang dihasilkan biasanya akan ditulis dalam bentuk penceritaan dan sasaran pembacanya ialah masyarakat umum.

Perkara yang paling penting ketika berkarya ialah penulisan tersebut mencapai tujuan penulisan itu sendiri, menulis dengan gaya penulisan yang tidak terlalu kompleks, menggunakan bahasa dan istilah yang mudah agar pembaca boleh memahami kandungan keseluruhan penulisan tersebut.

Beliau juga menegaskan bahawa elemen sains dan teknologi tidak mengganggu estetika dalam karya jika penulis cakna dengan matlamat penceritaan yang ingin disampaikan kepada sasaran pembaca dan penggunaan bahasa serta istilah yang sesuai supaya tidak merosakkan nilai estetika dalam karya yang dihasilkan.

Seorang penulis yang baik perlu memiliki disiplin ilmu yang tersendiri, yakni merujuk sumber tertentu apabila mahu menghasilkan suatu karya yang faktanya tepat dan berkualiti.

Sebelum berakhirnya sesi bual bicara tersebut, beliau sempat berkongsikan beberapa panduan untuk berkarya dalam bidang sains dan teknologi dengan menggalakkan masyarakat menjadikan tabiat menulis itu sebagai satu budaya, memupuk minat menulis dalam diri dan berkarya secara santai bagi memudahkan suatu proses penulisan.

Beliau juga menyatakan bahawa penulis perlu mempunyai elemen sokongan seperti penulisan haruslah melalui suatu kaedah atau proses yang teratur bagi mengelakkan penulisan itu hanya sekadar curahan idea semata-mata tanpa ada penambahbaikan daripada pihak tertentu dan memastikan bahan rujukan yang digunakan mestilah mendapat persetujuan daripada penulis atau sumber asal bahan bagi mengelakkan timbulnya isu plagiat dan sebagainya.

Turut hadir meraikan sesi bual bicara berkenaan ialah Pengarah Dewan Bahasa dan Pustaka Wilayah Tengah, YBrs. Puan Hajah Noriyani Yusoff, para penyelidik daripada Agensi Nuklear Malaysia dan pengunjung PBAKL 2023.

Kredit gambar dan video (rujukan): Adib dan Nizam Adhaa, DBP.


MYSA Jalin Kerjasama dengan JPS bagi Memperkasakan Penggunaan Teknologi Angkasa dalam Pengurusan Sumber Hutan

Untuk mendapatkan maklumat terkini, ikuti kami melalui Telegram

Langkawi – Selari dengan pelaksanaan pelbagai aktiviti yang direncanakan di bawah Program Eksplorasi Angkasa Malaysia 2030 (MSE2030), Kementerian Sains, Teknologi dan Inovasi (MOSTI) melalui Agensi Angkasa Malaysia (MYSA) telah memeterai Memorandum Persefahaman (MoU) dengan Jabatan Perhutanan Sabah (JPS) bagi memperkasakan kerjasama penggunaan teknologi angkasa dan penderiaan jauh dalam pengurusan sumber hutan secara lestari, khususnya di kawasan Hutan Simpan Negeri Sabah.

Skop kerjasama tersebut adalah merangkumi pemantauan dan pemetaan kawasan berhutan di seluruh negeri Sabah berteraskan teknologi angkasa yang merupakan satu pendekatan baharu dalam pengurusan sumber hutan dan pendigitalan maklumat perhutanan.

Berdasarkan kenyataan media yang dikeluarkan oleh MYSA, beberapa pakej Sistem Aplikasi telah dibangunkan melalui kerjasama ini untuk membantu pihak JPS dalam pengurusan sumber hutan, iaitu Sistem iForSABAH bagi pengurusan dan pemantauan litupan hutan serta Sistem e-PESISIR yang memfokuskan pemantauan kawasan pesisiran pantai negara.

Dalam membantu pihak JPS dalam membuat pemetaan dan pengemaskinian litupan hutan secara tepat dan berkala setiap dua tahun sejak tahun 2010, penggunaan teknologi angkasa sangat memberikan impak yang penting dalam pengurusan sumber hutan.

Sementara itu, pengoperasian sepenuhnya sistem aplikasi yang dibangunkan juga telah mengurangkan kos operasi di lapangan hingga 40 peratus dan menjimatkan masa pelaksanaan kerja.

Dalam majlis pemeteraian MoU berkenaan, Ketua Pengarah MYSA, YBrs. Gs. Haji Azlikamil Napiah dan Ketua Konservator Hutan Sabah, YBhg. Datuk Frederick Kugan telah menyempurnakan acara menandatangani dokumen MoU tersebut.


Kinabalu Geopark Diiktiraf sebagai UNESCO Global Geopark yang Kedua di Malaysia

Putrajaya – Kinabalu Geopark diiktiraf sebagai UNESCO Global Geopark (UGGp) yang kedua di Malaysia selepas Langkawi Geopark berdasarkan keputusan oleh Lembaga Eksekutif Pertubuhan Pendidikan, Sains dan Kebudayaan Bangsa-Bangsa Bersatu (UNESCO) di Paris pada 25 Mei 2023 bersama-sama 17 geopark yang lain.

Kinabalu Geopark berkeluasan 4750 kilometer persegi yang meliputi daerah Kota Belud, Kota Marudu dan sebahagian daerah Ranau mempunyai 46 geotapak, 12 biotapak dan lapan tapak budaya serta diiktiraf sebagai Geopark Kebangsaan pada 18 Mac 2020.

“Pengiktirafan ini ialah pencapaian negara yang amat bermakna, terutamanya kepada kerajaan negeri dan pihak berkuasa tempatan dalam usaha memelihara kelestarian alam semula jadi dan pengurusan mampan kawasan UNESCO Global Geopark yang memiliki nilai kepentingan antarabangsa seiring dengan Agenda Pembangunan Negara dan Matlamat Pembangunan Lestari 2030 di bawah Pertubuhan Bangsa-Bangsa Bersatu,” kata Menteri Sumber Asli, Alam Sekitar dan Perubahan Iklim, Yang Berhormat (YB) Tuan Nik Nazmi Nik Ahmad dalam satu kenyataan.

Kinabalu Geopark diuruskan oleh Lembaga Pemegang Amanah Taman-Taman Sabah dengan kerjasama pemegang taruh yang lain serta telah menjalani penilaian oleh panel penilai rangkaian UNESCO Global Geopark pada 18 Julai 2022 hingga 21 Julai 2022.

Pengiktirafan Kinabalu Geopark sebagai UGGp telah mengangkat nama Malaysia sebaris dengan beberapa negara yang diberikan jolokan sebagai negara penyandang “Triple Crown” program UNESCO berikutan kejayaan tersebut telah melengkapkan ketiga-tiga program UNESCO di negeri Sabah, iaitu World Heritage Site, Man and the Biosphere dan UNESCO Global Geopark.

Tahniah diucapkan kepada Kerajaan Negeri Sabah melalui Kementerian Pelancongan, Kebudayaan dan Alam Sekitar Negeri Sabah, Lembaga Pemegang Amanah Taman-Taman Sabah, Pejabat Daerah Ranau, Kota Belud dan Kota Marudu, Jabatan Mineral dan Geosains Malaysia, Universiti Kebangsaan Malaysia dan Universiti Malaysia Sabah di atas pengiktirafan tersebut.

YB Tuan Nik Nazmi Nik Ahmad dalam kenyataan tersebut juga menyatakan bahawa kerjasama erat antara kerajaan persekutuan dengan kerajaan negeri dapat memastikan kawasan geopark diurus dengan baik dan mengalu-alukan sebarang bentuk kerjasama di kawasan yang mempunyai kepentingan geologi bagi tujuan penyelidikan saintifik, pendidikan, penjanaan ekonomi penduduk setempat dan pembangunan mampan.

Sokongan yang berterusan akan diberikan kepada kerajaan negeri untuk mencalonkan geopark kebangsaan lain yang memenuhi kriteria Global Geopark di bawah UNESCO bagi mendapatkan pengiktirafan pada peringkat antarabangsa yang seterusnya.


Kelab Audiologi, FSK, UKM Menyantuni Anak-anak Pekak ke Petrosains

Kuala Lumpur – Sebanyak 22 orang kanak-kanak pekak dari Taska dan Tadika Istika Jaya Orang Kurang Upaya (OKU) Pendengaran, Persekutuan Orang Pekak Malaysia (MFD) telah bersama-sama dalam lawatan sambil belajar ke Petrosains, The Discovery Centre, semalam bersempena dengan Sambutan Bulan Kesedaran Pendengaran dan Pertuturan (BHS).

Program anjuran Kelab Audiologi, Program Audiologi, Fakulti Sains Kesihatan (FSK) Universiti Kebangsaan Malaysia (UKM), Kampus Kuala Lumpur yang diketuai oleh Muhammad Zikri Kamarulzaman ini turut melibatkan sebanyak 16 orang pelajar prasiswazah daripada Kelab Audiologi yang bertindak sebagai pemudah cara dan dibantu oleh guru pengiring serta jurubahasa isyarat.

Menurut Penasihat Kelab Audiologi dan Penasihat Program, Profesor Madya Dr. Nor Haniza Abdul Wahat, pada kebiasaannya, BHS disambut dengan aktiviti saringan dan pemeriksaan pendengaran dan pertuturan.

“Namun begitu, pada tahun ini, program lawatan dianjurkan untuk meningkatkan cakna dalam kalangan bakal graduan audiologi terhadap kanak-kanak pekak,” jelasnya lagi.

Aktiviti inklusif yang dianjurkan ini diharapkan meninggalkan impak yang mendalam kepada bakal ahli audiologi dalam meningkatkan kesedaran tentang anak-anak pekak. Dengan kepelbagaian aktiviti di Petrosains, saya juga berharap program ini dapat membudayakan kecintaan terhadap bidang sains dan teknologi dalam kalangan anak-anak pekak.

Sementara itu, Presiden MFD, Encik Mohamad Sazali Shaari mengucapkan terima kasih kepada penganjur program kerana begitu komited untuk sentiasa melibatkan anak-anak pekak dalam aktiviti yang dianjurkan.

“Saya amat berharap dengan adanya aktiviti ini, bakal ahli audiologi khasnya dan golongan masyarakat amnya akan mengambil inisiatif untuk mempelajari bahasa isyarat bagi memudahkan dan meluaskan komunikasi dampak dengan golongan pekak,” ujarnya.

Program ini turut didokong oleh Penasihat Bersama bagi program ini, Profesor Madya Dr. Cila Umat di samping menerima tajaan daripada Persatuan Audiologis Kebangsaan Malaysia (MANSA), syarikat SoundLife Hearing dan syarikat Perfect Hearing.

Sambutan BHS disambut pada Mei setiap tahun untuk meningkatkan kesedaran dan pengetahuan masyarakat tentang kepentingan penjagaan dan pemeriksaan pendengaran dan pertuturan.


UKM Bantu Orang Pekak Memahami Pemakanan Sihat

Untuk mendapatkan maklumat terkini, ikuti kami melalui Telegram

Shah Alam – Sebanyak 20 orang pekak daripada Persatuan Orang Pekak Selangor Darul Ehsan (POPSDE) telah menyertai program pendidikan kesihatan bagi meningkatkan kesedaran dalam kalangan orang pekak untuk mengamalkan pemakanan sihat.

Program yang dianjurkan oleh pasukan penyelidik yang diketuai oleh Pensyarah Kanan Program Pendidikan Khas, Fakulti Pendidikan, Universiti Kebangsaan Malaysia (UKM), Dr. Syar Meeze Mohd Rashid ini turut melibatkan aktiviti saringan kesihatan kepada orang pekak.

Menurut Dr. Syar Meeze Mohd Rashid yang turut memainkan peranan sebagai jurubahasa isyarat untuk menerangkan maklumat pemakanan sihat yang disampaikan oleh pelajar program Dietetik, UKM, keadaan orang pekak atau individu yang mempunyai masalah pendengaran, terutamanya hal yang berkaitan dengan komunikasi adalah tidak sama dengan orang biasa.

Mereka menghadapi kesukaran untuk memperoleh maklumat pemakanan sihat daripada ceramah, radio ataupun video kerana mereka tidak dapat mendengar bunyi atau maklumat yang disampaikan dalam format audio.

Terangnya lagi, kini, kebanyakan maklumat pemakanan sihat yang disampaikan oleh pakar pemakanan tidak mempunyai bahasa isyarat.

“Oleh hal yang demikian, kumpulan kami berusaha menghasilkan video pemakanan sihat yang mempunyai bahasa isyarat yang sangat jelas bagi membantu golongan ini memahami mesej yang ingin disampaikan,” tambahnya lagi.

Sementara itu, pelajar Program Dietetik, UKM, Farisah Najwa Zaman berkata bahawa beliau berasa teruja apabila mendapat peluang untuk menyampaikan maklumat pemakanan sihat kepada golongan upaya pendengaran ini selain berasakan program seumpama ini dapat memberikan impak yang signifikan kepada komuniti tertentu.

Sementara itu, Presiden POPSDE, Puan Siti Mahnum Dato’ Mohd Mansor mengucapkan terima kasih kepada penganjur program yang sudi meningkatkan kesedaran mengenai kepentingan dan amalan pemakanan sihat kepada ahlinya.

“Saya amat berharap program yang bermanfaat ini dapat diteruskan bagi membantu lebih ramai orang pekak di Malaysia,” ujarnya.

Program pendidikan kesihatan ini juga melibatkan sebanyak dua orang pelajar prasiswazah daripada Program Dietetik, Fakulti Sains Kesihatan, UKM yang bertindak sebagai pemudah cara.


ICaRehab, UKM Santuni Lebih 1000 Penduduk Negeri Sembilan melalui Program Kualiti Kehidupan dari Sudut Kesihatan

Negeri Sembilan –  Pusat Kajian Rehabilitasi dan Keperluan Khas (ICaRehab), Fakulti Sains Kesihatan (FSK), Universiti Kebangsaan Malaysia (UKM) dengan kerjasama Majlis Agama Islam Negeri Sembilan (MAINS) telah menyantuni penduduk kampung di Jelebu, Kuala Pilah, Rembau dan Jempol melalui pelaksanaan projek “Kualiti Kehidupan dari Sudut Kesihatan” bagi meninjau dan menyaring tahap kesihatan penduduk kampung berkenaan serta perkaitannya dengan kualiti kehidupan.

Program yang diterajui oleh Pengerusi Pusat ICaRehab, YBrs. Profesor Madya Dr. Nor Azlin Mohd Nordin bersama-sama rakan penyelidik multidisiplin dan pelajar fisioterapi daripada UKM ini ialah hasil cetusan idea daripada pihak MAINS sebagai sebahagian daripada usaha untuk menambah baik perkhidmatan sedia ada kepada masyarakat Islam di daerah tersebut.

Program tersebut bukan sahaja memberikan pendedahan kepada penduduk kampung tentang kepentingan menjaga kesihatan dan mengetahui tahap kesihatan diri, malah program ini dapat memperkenalkan bidang fisioterapi dan sains rehabilitasi lain yang terdapat di UKM kepada masyarakat di luar bandar.

“Program seumpama ini memberikan banyak manfaat kepada penduduk kampung, terutamanya bagi meningkatkan tahap kesedaran dan kepentingan dalam menjaga kesihatan,” kata Pengerusi Majlis Pengurusan Komuniti Kampung (MPKK), Ampang Tinggi, Kuala Pilah, Tuan Haji Mahadi Wamin.

Setakat ini, hampir 1000 orang penduduk kampung telah terlibat dalam program berkenaan dan sebanyak 500 orang lagi akan disantuni dalam tempoh yang terdekat.

Pada masa yang sama, para pelajar fisioterapi yang terlibat dalam program berkenaan memperoleh pendedahan tentang pengurusan kesihatan awam, menimba pengalaman berinteraksi bersama-sama komuniti sebelum  memasuki alam pekerjaan, meningkatkan kemahiran komunikasi, keyakinan diri dan kemahiran mengurus serta menambahkan nilai terhadap sesi pembelajaran pelajar melalui tugasan di lapangan selain menghadiri kuliah di universiti.

Pelaksanaan program yang menyantuni komuniti kampung ini dapat mengeratkan ukhwah antara warga UKM dengan masyarakat di Negeri Sembilan dan mengukuhkan lagi aspirasi UKM selaku universiti watan di negara ini.

Turut terlibat dalam program tersebut ialah beberapa orang pengerusi dan ahli jawatankuasa MPKK serta penghulu mukim yang bertindak selaku pemudah cara dalam program berkenaan.


Peranan Kerajaan dalam Memartabatkan Bahasa Melayu sebagai Bahasa Diplomasi

Untuk mendapatkan maklumat terkini, ikuti kami melalui Telegram

Kuala Lumpur – Seruan menggunakan bahasa Melayu sebagai satu daripada bahasa utama dalam hubungan diplomasi di negara ASEAN yang diutarakan oleh yang Perdana Menteri, YAB Dato’ Sri Ismail Sabri Yaakob merupakan satu langkah berani. Menerusi tema “Bahasa Melayu sebagai Bahasa Diplomasi“ dalam Simposium Pengantarabangsaan Bahasa Melayu, sebanyak empat orang panel diundang dalam Sidang 5, yang dipengerusikan oleh Prof. Dr. Mohd Kamarulnizam Abdullah. Mereka  menyampaikan idea yang berkaitan dengan peranan kerajaan dalam usaha memartabatkan bahasa Melayu sebagai bahasa diplomasi di peringkat antarabangsa khususnya di peringkat serantau.

Peranan bahasa Melayu sebagai bahasa diplomasi telah sudah lama terlaksana. Sejarah telah membuktikan bahawa bahasa Melayu pernah menjadi bahasa diplomasi sewaktu zaman kegemilangan Kesultanan Melayu Melaka. Walau bagaimanapun, peranan itu telah dimbil alih oleh bahasa penjajah dan masyarakat tempatan telah menerima keadaan ini secara meluas sehingga peranan bahasa Melayu ini semakin dilupakan. Bahasa Melayu menjadi bahasa rasmi dalam hal yang berkaitan dengan urusan kerajaan dan hal ini menjadi medium untuk mendaulatkan bahasa.

Menurut Datuk Iskandar Sarudin dari Malaysia, untuk mengantarabangsakan bahasa Melayu sama ada sebagai bahasa diplomasi atau lebih luas daripada itu, masyarakat Malaysia boleh mengguna pakai kaedah sedia ada yang dipakai oleh semua negara dalam usaha mengantarabangsa bahasa ibunda masing-masing.

Pemimpin negara dan penjawat awam wajib menggunakan bahasa Melayu dalam hal yang berkaitan dengan pentadbiran ataupun urusan rasmi kerajaan. Hal ini mendorong Malaysia mengambil inisiatif yang lebih berani dan agresif dalam memartabatkan bahasa Melayu pada peringkat antarabangsa. Malaysia tidak memerlukan masa yang panjang untuk merealisasikan pemartabatan bahasa Melayu sebagai bahasa diplomasi untuk medium antarabangsa dengan memantapkan lagi institusi penterjemahan.

Panel undangan kedua, yang juga dari Malaysia, iaitu Datuk Zainal Abidin Datuk Wira Borhan menekankan peranan guru bahasa dalam melebarluaskan bahasa Melayu di peringkat serantau mahupun antarabangsa. Guru bahasa yang berkhidmat di luar negara perlu memainkan peranannya sebagai wakil negara untuk mendidik masyarakat tempatan terhadap penggunaan bahasa Melayu.

Mereka juga perlulah komited untuk mengantarabangsakan bahasa Melayu di luar negara dengan bergerak lebih aktif dalam usaha memperkenalkan bahasa Melayu melalui pendidikan dan budaya tempatan. Oleh hal yang demikian, sokongan daripada pihak kerajaan diperlukan bagi menyuntik dana yang mencukupi  bagi menyokong serta menyebarluaskan bahasa Melayu di peringkat antarabangsa. Kerajaan juga perlu memastikan Kursi yang diwujudkan di negara luar terus memainkan peranannya dalam menyokong usaha mengantarabangsakan peranan bahasa Melayu dalam konteks diplomasi.

Penyataan ini turut dipersetujui oleh panel seterusnya, iaitu Profesor Dr. James T. Collin dari Amerika Syarikat, yang menyatakan tentang peranan guru bahasa dalam pengantarabangsaan dan penyebaran bahasa Melayu sebagai bahasa antarabangsa dan diplomasi. Walau bagaimanapun, menurut beliau, peranan guru bahasa dari negara luar yang menguasai bahasa Melayu penting dalam usaha untuk menyebarluaskan penggunaan bahasa ini di negara mereka sendiri. Beliau turut menyokong usaha untuk melantik guru bahasa dari negara luar untuk mengajar di institusi pendidikan luar negara sebagai satu medium penting pendiplomasian bahasa Melayu di peringkat antarabangsa.

Kerajaan Malaysia disarankan untuk mengembangkan pengantarabangsaan bahasa Melayu melalui program yang mantap dari pelbagai bidang bagi memajukan dan menarik minat orang luar untuk belajar bahasa Melayu di Malaysia.

Pemantapan dan pendidikan guru bahasa dari negara luar merupakan satu kaedah yang mantap untuk menyebarluaskan bahasa Melayu di peringkat antarabangsa. Di samping itu, sokongan padu daripada kerajaan untuk memantapkan program sedia ada serta menyuntik dana yang mencukupi mampu merealisasikan impian bahasa Melayu sebagai bahasa diplomasi yang utama.

Bagi Prof. Madya Dr. Ismaillutfi Japakiya dari Thailand, bahasa Melayu di Pattani masih dipertahankan walaupun dengan kemasukan bahasa luar yang kian berkembang di sana. Pengekalan penggunaan aksara Jawi masih utuh sebagai satu medium pemartabatan bahasa Melayu khususnya di wilayah selatan Thailand. Beliau menyatakan pengharapannya agar kerajaan Malaysia memperbanyak program bahasa Melayu secara dua hala dengan wilayah selatan Thailand bagi mengekalkan dan memantapkan bahasa tersebut. Hal ini demikian kerana usahasama ini akan dapat menyuburkan dan memajukan bahasa Melayu di kedua-dua negara.


Lawatan Akademik ke Bahagian Kawalan Penyakit dan CPRC Dedah Pengurusan DOCE

Putrajaya – Sebanyak 32 orang pelajar Ijazah Sarjana Muda Kesihatan Persekitaran dan Pekerjaan, Fakulti Sains Kesihatan (FSK), Universiti Kebangsaan Malaysia (UKM) bersama-sama dua orang pegawai pengiring telah mengadakan lawatan akademik ke Bahagian Kawalan Penyakit dan Pusat Kesiapsiagaan dan Tindak Balas Krisis (CPRC) di Ibu Pejabat Kementerian Kesihatan Malaysia (KKM), Putrajaya bagi memperoleh pengetahuan dan pendedahan lebih lanjut tentang fungsi bahagian berkenaan.

Bahagian Kawalan Penyakit ialah satu daripada lima bahagian yang terletak di bawah Timbalan Ketua Pengarah Kesihatan (Kesihatan Awam), Kementerian Kesihatan Malaysia, selain Bahagian Pembangunan Kesihatan Keluarga, Bahagian Perkembangan Kesihatan Awam, Bahagian Pendidikan Kesihatan dan Bahagian Pemakanan.

Secara umumnya, Bahagian Kawalan Penyakit bertanggungjawab dalam menyelaras aspek pengurusan kawalan penyakit berjangkit dan penyakit tidak berjangkit yang berlaku di negara ini pada peringkat kebangsaan, manakala CPRC pula berperanan sebagai penyelaras, pusat arahan dan koordinasi bagi aktiviti kesiapsiagaan dan tindak balas terhadap kejadian wabak penyakit berjangkit, kecemasan, krisis dan bencana (DOCE) pada peringkat kebangsaan.

Kewujudan dan peranan CPRC tersebut mula dikenali dan mendapat perhatian daripada orang ramai berikutan wabak COVID-19 yang melanda dunia dan negara ini sekitar tahun 2020.

Sesi taklimat dimulakan dengan penerangan ringkas berkenaan dengan sejarah aktiviti kawalan penyakit di Malaysia yang bermula seawal tahun 1960-an sehinggalah kewujudan Bahagian Kawalan Penyakit tersebut pada peringkat kebangsaan yang disampaikan oleh Pegawai Kesihatan Persekitaran daripada Sektor Informasi dan Dokumentasi, Encik Azhar Ismail.

Seterusnya, sesi taklimat tersebut juga menerangkan berkenaan dengan fungsi dan peranan khusus Bahagian Kawalan Penyakit dalam aspek pengurusan kawalan penyakit berjangkit seperti Human Immunodeficiency Virus (HIV) atau sindrom kurang daya tahan penyakit (AIDS), tibi, hepatitis C, kusta, penyakit kaki tangan dan mulut, demam campak, denggi, malaria, leptospirosis dan penyakit tidak berjangkit seperti penyakit jantung, diabetes, darah tinggi dan kanser.

Sesi taklimat kedua yang disampaikan Pegawai Kesihatan Persekitaran daripada Sektor Kawalan Tembakau, Puan Hajjah Ummi Nadiah Yussof pula menjelaskan tentang tugas dan peranan Pegawai Kesihatan Persekitaran, khususnya di Bahagian Kawalan Penyakit, KKM bagi memberikan kefahaman dan pengetahuan kepada para pelajar yang bakal menjawat jawatan tersebut setelah tamat pengajian kelak.

Pegawai Kesihatan Persekitaran daripada Sektor Kawalan Zoonosis, Puan Rabiatul Jannah Mohamad pula berkongsikan maklumat tentang isu semasa epidemiologi dan kawalan penyakit semasa yang sedang berlaku di negara ini dan mendedahkan statistik kejadian penyakit berjangkit dan penyakit tidak berjangkit yang telah dilaporkan bagi tahun semasa serta menunjukkan perbandingan kadar kejadian penyakit berbanding dengan tahun yang lalu dalam sesi taklimat tersebut.

Menurut beliau, perbandingan kadar kejadian penyakit adalah penting untuk melihat corak dan trend kejadian sesuatu penyakit bagi menilai faktor risiko yang berkemungkinan berlaku dan seterusnya membolehkan perancangan yang sewajarnya dilakukan bagi membolehkan langkah kawalan dilaksanakan dengan segera.

Semasa lawatan tersebut, para pelajar berpeluang melawat ke CPRC yang berperanan dalam merancang pembangunan sumber insan, peralatan perlindungan diri, ubat-ubatan dan vaksin agar mencukupi sambil diselia oleh Pegawai Kesihatan Persekitaran daripada Sektor Pengurusan Wabak, Bencana, Krisis dan Kecemasan, Encik Muhammad Lutfi Ahamad Pudzi.

CPRC turut menjalankan aktiviti penilaian risiko, penilaian pantas dan tindak balas pantas yang beroperasi selama 24 setiap hari dan hanya wujud pada peringkat kebangsaan dan peringkat negeri, manakala pusat arahan dan kawalan kejadian bencana, wabak, krisis dan kecemasan pada peringkat daerah dinamakan sebagai Bilik Gerakan.

CPRC berfungsi dalam dua mod, iaitu pasif dan aktif, yakni semasa berada dalam mod pasif, aktiviti lebih tertumpu kepada penilaian risiko, kesiapsiagaan, survelan, komunikasi risiko dan latihan, manakala semasa dalam mod aktif, aktiviti CPRC lebih tertumpu kepada pusat arahan, tindakan dan koordinasi kejadian bencana, wabak, krisis dan kecemasan.

Dalam keadaan pasif, CPRC beroperasi selama 24 jam. Daripada pukul 8.00 pagi hingga 5.00 petang, operasi adalah di CPRC, manakala semua panggilan akan dijawab oleh pegawai yang bertugas secara atas panggilan selepas pukul 5.00 petang.


Pembakaran Terbuka Berskala Besar Punca Jerebu Tempatan

Untuk mendapatkan maklumat terkini, ikuti kami melalui Telegram

Putrajaya – Berdasarkan rekod Jabatan Alam Sekitar (JAS), bilangan kes pembakaran terbuka bagi tempoh 1 Januari 2023 hingga 25 Mei 2023 adalah sebanyak 1845 kes dan lima kes daripadanya ialah kebakaran berskala besar yang melibatkan hutan tanah gambut, tapak pelupusan sampah dan tapak pelupusan sampah haram sekali gus mengakibatkan berlakunya jerebu tempatan.

Kini, negara berada dalam fasa monsun barat daya yang bermula sejak 15 Mei 2023 dan dijangkakan berterusan hingga September 2023 yang mengakibatkan negara mengalami kekurangan taburan hujan, peningkatan suhu dan cuaca yang lebih panas serta kering menyebabkan jerebu tempatan dan jerebu merentas sempadan boleh berlaku sekiranya kebakaran terbuka tidak dikawal.

“Sebanyak empat kes kebakaran telah berjaya dipadamkan sepenuhnya dan semua jabatan, agensi serta kerajaan negeri yang terlibat perlu mempertingkatkan tindakan pencegahan pembakaran terbuka bagi mengelakkan kejadian seumpama ini berulang semula,” kata Menteri Sumber Asli, Alam Sekitar dan Perubahan Iklim, Yang Berhormat Tuan Nik Nazmi Nik Ahmad dalam satu kenyataan.

Susulan itu, JAS telah mengambil tindakan penguatkuasaan dengan mengeluarkan 236 arahan lapangan atau amaran, 28 kompaun, 58 notis arahan dan satu tindakan mahkamah terhadap pihak yang melakukan kesalahan pembakaran terbuka bagi tempoh 1 Januari 2023 hingga 25 Mei 2023.

Menurut rekod JAS bagi tempoh 1 Januari 2023 hingga 25 Mei 2023, sebanyak 101 kes aduan telah dilaporkan yang melibatkan pembakaran terbuka di tapak pelupusan sampah haram di seluruh negara.

Bagi menangani pembakaran terbuka di tapak pelupusan sampah haram ini, komitmen daripada semua pihak sangat diperlukan dengan melibatkan kerjasama bersama-sama pihak berkuasa tempatan dalam membanteras kewujudan tapak pelupusan sampah haram yang menjadi punca kepada pencemaran, terutamanya dalam kes yang melibatkan pembakaran terbuka, pencemaran air dan pelupusan bahan buangan berbahaya.

Oleh yang demikian, Kementerian Sumber Asli, Alam Sekitar dan Perubahan Iklim (NRECC) dengan kerjasama kementerian, jabatan dan agensi berkaitan serta kerajaan negeri akan mengambil tindakan yang serius bagi membanteras kewujudan tapak pelupusan sampah haram dan isu kebakaran di kawasan tersebut.

Berikutan kes tapak pelupusan sampah haram berhampiran dengan Twin Palms, Sungai Long, JAS sedang melengkapkan kertas siasatan bagi kesalahan melakukan pembakaran terbuka mengikut Seksyen 29A, larangan ke atas pembakaran terbuka, Akta Kualiti Alam Sekeliling, 1974 (Akta 127) yang memperuntukkan denda hingga RM500 ribu atau penjara hingga lima tahun atau kedua-duanya jika disabitkan kesalahan.

Selain itu, Majlis Perbandaran Kajang pula sedang melakukan tindakan lanjut berhubung dengan kes tapak pelupusan sampah haram di Black Water Lake, Bandar Mahkota, Cheras.

Kerajaan sentiasa mempertingkatkan usaha pencegahan aktiviti pembakaran terbuka yang boleh menyebabkan jerebu tempatan dan menjejaskan kualiti udara serta kesihatan awam.

Dalam kenyataan media tersebut juga, beliau menasihatkan orang ramai agar tidak melakukan pembakaran terbuka, terutamanya di kawasan mudah terbakar seperti di kawasan tanah gambut dan tapak pelupusan sampah.

Jika disabitkan kesalahan, pesalah boleh dikenakan tindakan di bawah Seksyen 29A, Akta 127, iaitu melibatkan kompaun hingga RM2000 bagi setiap kesalahan atau didakwa di mahkamah dengan denda maksimum sebanyak RM500 ribu atau penjara tidak melebihi lima tahun atau kedua-duanya sekali.

Sebarang aktiviti pembakaran terbuka yang mencemarkan alam sekitar boleh dilaporkan di talian 1-800-88-2727 yang beroperasi selama 24 jam sehari atau e-mel aduan tersebut ke [email protected] atau melalui portal e-aduan JAS.


Memupuk Budaya Inovasi melalui Penerapan Pemikiran Reka Bentuk

Apabila mendidik generasi muda zaman kini, antara elemen yang tidak dapat ditolak untuk diterapkan dalam aktiviti seharian mereka ialah pemikiran kreatif dan kritis. Kedua-dua elemen ini merupakan unsur penting bagi membentuk masyarakat yang berinovasi. Menurut Kamus Dewan Edisi Keempat, inovasi bermaksud sesuatu yang baru diperkenalkan seperti kaedah, sistem adat dan lain-lain.

Inovasi amat penting dalam perkembangan zaman yang sentiasa berlakunya perubahan dengan cepat. Antara perkara utama bagi memupuk inovasi termasuklah minda dan ilmu.

Dalam buku Think and Grow Rich karya Napoleon Hill, perkara yang paling utama dalam pembentukan inovasi ialah minda dan pemikiran seseorang. Jadi, guru boleh bermula dengan menerapkan kaedah yang sesuai kepada pelajar untuk mereka berinovasi. Apabila pelajar didedahkan dengan kaedah yang betul, mereka akan mampu berdaya saing pada masa hadapan.

Dewasa ini, kita dapat melihat beberapa perusahaan yang terkemuka di dalam mahupun di luar negara sentiasa berinovasi untuk menghasilkan produk yang menepati cita rasa pelanggan. Tanpa inovasi, sesebuah syarikat berpotensi besar untuk ketinggalan jauh ke belakang. Oleh sebab itu, tidak salahlah jika sejak awal remaja lagi, anak-anak mula didedahkan dengan konsep pemikiran reka bentuk atau design thinking.

Konsep pemikiran reka bentuk telah terbukti memberikan keuntungan kepada beberapa syarikat besar di dunia seperti Apple, Google, Samsung dan Ford. Antara nama besar yang berkaitan dengan konsep ini termasuklah Richard Buchanan, Tim Brown dan Bill Moggridge.

Konsep pemikiran reka bentuk beerti cara berfikir yang membantu menginovasi dan menyelesaikan masalah seperti mereka bentuk produk yang dapat menyelesaikan masalah pengguna dan selamat untuk digunakan.

Dalam slot awal pengajaran inovasi, guru boleh menunjukkan contoh rekaan syarikat tertentu yang mengaplikasikan konsep pemikiran reka bentuk. Guru digalakkan untuk mendapatkan maklum balas daripada pelajar tentang pembaharuan yang telah dibuat terhadap produk yang terbaharu di pasaran.

Kepentingan pemikiran reka bentuk harus didasarkan kepada tiga perkara utama, iaitu manusia, keusahawanan dan teknologi. Untuk manusia, pelajar harus difokuskan terhadap pengalaman pengguna kerana perkara ini menjadi tunjang dalam memenangi hati manusia sebagai pelanggan untuk membeli dan menggunakan sesuatu produk.

Keusahawanan pula menjurus kepada persaingan dan kajian pasaran bagi memastikan produk yang dihasilkan bertahan lama. Teknologi harus dilihat sebagai sesuatu yang memudahkan tugas manusia dan seelok-eloknya perkara ini berkaitan dengan Revolusi Perindustrian 4.0.

Terdapat pelbagai model pemikiran reka bentuk dalam pendekatan inovasi. Antaranya termasuklah Stanford d.school Design Thinking, Zurb Design Thinking Model,  The Google Design Spirit Process dan sebagainya.

Pada pandangan penulis, Stanford d.school Design Thinking sesuai digunakan untuk pelajar peringkat menengah. Dalam aspek ini, guru boleh menggunakan contoh masalah yang sesuai dengan tahap pemikiran pelajar.

Terdapat lima proses pemikiran reka bentuk, iaitu empati, mengenal pasti atau menentukan masalah, pembentukan idea, prototaip dan pengujian. Untuk proses empati, pelajar perlu meletakkan diri mereka sebagai pengguna untuk merasai pengalaman sebagai pengguna produk itu sendiri. Proses pertama ini juga memberikan tumpuan kepada penyelidikan berpusatkan pengguna

Proses penentuan masalah pula melibatkan analisis daripada pemerhatian daripada peringkat pertama. Mentakrifkan masalah dan pernyataan masalah mesti dilakukan dengan berpusatkan manusia.

Dalam proses yang keempat, yakni pembentukan idea, pereka perlu bersedia menjana idea dan mencari penyelesaian yang tepat. Pereka perlu melihat masalah dari perspektif yang berbeza dan memikirkan penyelesaian inovatif untuk pernyataan masalah yang dikemukan.

Selepas itu, proses prototaip perlu dijalankan dengan membangunkan satu model atau objek bagi memastikan adakah idea tersebut dapat menyelesaikan masalah pengguna. Dalam aspek ini, faktor kos perlu dititikberatkan dan penggunaan konsep smart adalah amat digalakkan.

Yang terakhir, iaitu proses pengujian pula merangkumi pengambilan data ketika menjalankan ujian. Pengujian membantu memberikan keputusan sama ada produk yang dicipta itu dapat menyelesaikan masalah yang dihadapi oleh pelanggan.

Ketika sesi pembentangan produk inovasi, guru digalakkan untuk menyediakan senarai semak persembahan pemikiran reka bentuk yang meliputi lakaran produk, tujuan produk dibina, pernyataan masalah, penyelesaian masalah, kumpulan sasaran pelanggan, struktur kos dan keunikan produk yang dibina berbanding dengan produk lain di pasaran.

Setiap nilai yang dibentangkan perlu disertakan dengan pernyataan yang kukuh supaya pelajar benar-benar memahami setiap nilai yang terdapat dalam inovasi yang dibangunkan. Guru juga harus menggalakkan pelajar lain untuk memberikan pandangan. Pelajar juga perlu belajar untuk menerima kritikan dan berusaha membuat penambahbaikan kerana ciri ini terkandung dalam nilai seorang penginovasi.

Diharapkan dengan kaedah pemikiran reka bentuk ini dapat menjadikan anak-anak Malaysia lebih kritis, kreatif dan membantu pembangunan Malaysia untuk menjadi sebuah negara pengeluar dan bukannya negara pengguna semata-mata.

Harus diingatkan bahawa kaedah pemikiran reka bentuk turut mempunyai beberapa kelemahan, namun pada peringkat permulaan seperti golongan pelajar dan golongan yang ingin membuka permulaan perniagaan (startup business), elemen ini merupakan langkah yang tepat untuk diamalkan sebagai pendekatan penyelesaian masalah!


Sikap Bertanggungjawab dan Berhemah Penting dalam Menjaga Kelestarian Alam Sekitar

Untuk mendapatkan maklumat terkini, ikuti kami melalui Telegram

Sik – Penganjuran Program Kesedaran mengenai Larangan Pembakaran Terbuka dan Pengurusan Buangan Elektrik dan Elektronik anjuran Jabatan Alam Sekitar (JAS) Negeri Kedah dan Lembaga Kemajuan Wilayah Kedah (KEDA) yang berlangsung di Kolej KEDA Rimba Taqwa Perangin, Sik, Kedah bertujuan mendidik masyarakat agar menjadi lebih bertanggungjawab dan berhemah dalam menjaga kelestarian alam sekitar.

Program tersebut diadakan berikutan masih terdapat banyak pihak yang tidak bertanggungjawab melakukan pembakaran terbuka sehingga menyebabkan pencemaran udara.

“Menerusi program seumpama ini, para peserta mendapat ilmu tambahan mengenai kesan buruk daripada pembakaran terbuka dan pembuangan bahan elektrik dan elektronik sama ada pembuangan tersebut dilakukan di tepi rumah, di dalam sungai dan kawasan lain,” kata salah seorang urus setia program tersebut, Puan Yusniza Yusop.

Sepanjang program berkenaan berlangsung, para peserta berpeluang menimba pengetahuan menerusi ceramah yang disampaikan oleh Penolong Pegawai Pertanian Negeri Kedah, Puan Naziroh Nayan, Penolong Pengarah Kanan (Operasi) JAS Negeri Kedah, Encik Mohd Faizal Ab Jalil dan Penolong Pegawai Kawalan Kanan JAS Negeri Pulau Pinang, Puan Faizah Md Arshad.

“Pembakaran terbuka dan pembuangan bahan elektrik dan elektronik yang mengandungi toksik tanpa pemantauan mendorong masyarakat terdedah kepada pelbagai risiko kesihatan dan setiap aktiviti yang dilaksanakan oleh JAS bagi menangani masalah itu perlu diberikan sokongan sepenuhnya,” ujar Timbalan Pengurus Besar Operasi KEDA, Encik Khairul Azmeer Abu Bakar ketika merasmikan program tersebut.

Pada masa yang sama, penanaman pokok buluh madu di beberapa buah lokasi termasuklah di Campsite Damai, Lubuk Badak, Rimba Rekreasi Lata Mengkuang dan KEDA Resort Bendang Man telah diadakan.

Sebanyak 210 orang peserta yang terdiri daripada usahawan, petani, pelajar dan peserta di bawah wilayah selian KEDA telah menyertai program tersebut bersempena dengan Sambutan Hari Alam Sekitar Sedunia 2023.


Pengambilan Ubat Tingkatkan Risiko Penyakit Berkaitan dengan Haba?

Jabatan Meteorologi Malaysia meramalkan negara akan berdepan dengan fenomena El Nino hingga September ini. Fenomena ini mengakibatkan jumlah hujan yang turun akan berkurangan serta cuaca menjadi panas dan kering.

Keadaan ini dikhuatiri memberikan kesan terhadap tahap kesihatan orang ramai. Tambahan pula, baru-baru ini seorang kanak-kanak telah dilaporkan meninggal dunia akibat strok haba. Oleh sebab itu, orang ramai harus didedahkan tentang penyakit berkaitan dengan haba, termasuklah punca, faktor risiko dan langkah pencegahannya.

Kelesuan haba dan strok haba ialah dua keadaan utama yang tergolong sebagai penyakit berkaitan dengan haba. Kedua-dua keadaan ini berlaku apabila seseorang individu terdedah kepada suhu yang tinggi secara berterusan sehingga menyebabkan dehidrasi.

Sekiranya keadaan ini tidak dirawat segera, seseorang yang mengalami kelesuan haba berisiko untuk mendapat strok haba, iaitu apabila suhu badannya meningkat secara drastik hingga melebihi 41 darjah Celcius.

Kedua-dua keadaan ini terjadi apabila seseorang itu terdedah kepada kombinasi beberapa faktor risiko secara berpanjangan. Melakukan aktiviti fizikal ketika cuaca panas dan kering dalam tempoh yang lama merupakan punca utama penyakit berkaitan haba.

Di samping itu, kelesuan dan strok haba turut dikaitkan dengan umur seseorang. Kanak-kanak berusia empat tahun dan ke bawah serta warga emas adalah lebih berisiko kepada kedua-dua keadaan tersebut.

Bukan itu sahaja, kemungkinan mengalami penyakit berkaitan dengan haba meningkat sekiranya seseorang itu menghidap penyakit seperti diabetes, hipertensi dan sakit jantung atau sedang mengambil ubat-ubatan yang mudah menyebabkan dehidrasi.

Selain itu, individu yang berlebihan berat badan, merokok atau mengambil alkohol secara kronik juga berisiko lebih tinggi mengalami kelesuan atau strok haba. Masalah fungsi hati dan buah pinggang juga merupakan faktor risiko bagi sesetengah individu lain.

Penggunaan Ubat yang Meningkatkan Risiko Penyakit Berkaitan dengan Haba

Sesetengah ubat berkemungkinan menyebabkan kesan peningkatan suhu badan melalui beberapa mekanisme tindakan. Peningkatan suhu badan boleh terjadi akibat kesan sesuatu ubat terhadap pusat pengawalan suhu badan di otak, keluaran jantung (cardiac output), vasodilasi atau vasokonstriksi, kadar perpeluhan, fungsi buah pinggang serta status hidrasi dan elektrolit tubuh.

Walau bagaimanapun, kesan peningkatan suhu badan turut dipengaruhi oleh faktor persekitaran atau tahap kesihatan seseorang. Bahkan, terdapat juga kemungkinan bahawa penyakit berkaitan dengan haba boleh berlaku walaupun seseorang itu tidak mengambil sebarang ubat-ubatan.

Antara ubat yang berisiko menyebabkan peningkatan suhu badan termasuklah ubat daripada kumpulan diuretik, penghalang beta (beta blocker) dan penghalang saluran kalsium (calcium channel blockers). Ubat-ubatan ini digunakan dalam rawatan hipertensi dan penyakit kardiovaskular yang lain.

Ubat kumpulan diuretik berpotensi menyebabkan dehidrasi, manakala ubat penghalang beta dan penghalang saluran kalsium memberikan kesan terhadap denyutan nadi dan kemampuan jantung untuk mengepam darah.

Selain ubat diuretik, dehidrasi mungkin berlaku kepada individu yang mengambil ubat sembelit atau julap secara berpanjangan. Hal in terjadi kerana ubat jenis ini menyebabkan penyingkiran air secara berlebihan daripada badan.

Selain itu, risiko mengalami penyakit berkaitan dengan haba turut dipengaruhi oleh pengambilan ubat-ubatan yang bertindak terhadap sistem saraf pusat. Antaranya termasuklah ubat kumpulan antipsikotik, benzodiazepina serta ubat antikemurungan seperti lithium, selective serotonin reuptake inhibitor dan tricyclic antidepressants.

Kebanyakan ubat daripada kumpulan ini memberikan kesan kepada pusat pengawalan suhu badan di otak dan mempengaruhi cara badan bertindak terhadap perubahan suhu badan. Kedua-dua kesan ini memperlahankan proses penyejukan secara semula jadi oleh badan.

Alkohol dan ubat kumpulan antihistamin juga berkemungkinan meningkatkan suhu badan. Alkohol yang diambil secara berlebihan dapat mengganggu daya penumpuan dan kebolehan seseorang mentafsirkan rangsangan haba serta menyebabkan pengembangan salur darah.

Antihistamin yang sering digunakan untuk gejala alahan dan selesema pula akan menyebabkan kesan penguncupan salur darah dan seterusnya melambatkan proses penyejukan semula jadi badan.

Selain ubat-ubatan, pengambilan produk untuk penurunan berat badan seperti karnitina dan ekstrak teh hijau pula berupaya meningkatkan penghasilan haba dalam badan. Kesan ini terhasil akibat peningkatan kadar metabolisme badan.

Walaupun beberapa jenis ubat diketahui dapat meningkatkan risiko penyakit berkaitan dengan haba, pengambilan ubat-ubat tersebut masih perlu diteruskan mengikut arahan doktor atau ahli farmasi.

Pesakit tidak sepatutnya mengurangkan dos atau berhenti mengambil ubat secara sendiri, terutamanya bagi ubat-ubatan penyakit kronik. Sekiranya terdapat kerisauan tentang kemungkinan mengalami penyakit berkaitan dengan haba, pesakit dinasihatkan supaya berbincang dan mendapatkan pandangan doktor yang merawat.

Di samping itu, pesakit disarankan untuk mengambil langkah pencegahan bagi mengurangkan risiko mendapat penyakit berkaitan dengan haba. Antara perkara utama yang boleh dilakukan termasuklah memastikan tahap hidrat badan sentiasa mencukupi.

Selain air kosong, minuman isotonik tanpa gula boleh dijadikan pilihan kerana minuman ini membantu mengembalikan elektrolit dan mineral yang diperlukan oleh badan. Pengambilan minuman manis, berkafein dan alkohol hendaklah dikurangkan.

Pesakit juga dinasihatkan agar mengehadkan atau mengurangkan tempoh dan intensiti aktiviti luar yang hendak dilakukan. Jika boleh, jadualkan aktiviti tersebut pada waktu yang lebih redup.

Sekiranya perlu keluar dari rumah, penggunaan produk pelindung suria sangat digalakkan. Krim pelindung cahaya matahari dengan SPF15 atau lebih misalnya, membantu melindungi kulit daripada terik cahaya matahari.

Sapukan krim kepada bahagian tubuh yang terdedah dengan cahaya matahari sebelum keluar daripada rumah. Penggunaan secara konsisten dapat memberikan kesan perlindungan yang lebih efektif. Selain itu, penggunaan payung dan topi juga digalakkan.

Sebagai kesimpulannya, selain faktor persekitaran dan keadaan badan, penyakit berkaitan dengan haba boleh terjadi akibat pengambilan sesetengah ubat tertentu. Sehubungan dengan itu, individu yang sedang mengambil ubat-ubat ini hendaklah mendapatkan pandangan ahli profesional kesihatan untuk memastikan ubat dapat diambil untuk rawatan penyakit, di samping mengurangkan risiko penyakit berkaitan dengan haba.

Sekiranya terdapat pertanyaan lanjut tentang penggunaan ubat-ubatan, pesakit atau orang awam boleh menghubungi Pusat Panggilan Farmasi Kebangsaan (NPCC) melalui talian 1800-88-6722. Talian dibuka pada setiap hari Isnin hingga Jumaat, bermula pukul 8.00 pagi hingga 5.00 petang (kecuali pada cuti umum).

Penulis: Mohd Shahiri Abd Ghapar, Pegawai Farmasi, Bahagian Amalan dan Perkembangan Farmasi, Program Perkhidmatan Farmasi, Kementerian Kesihatan Malaysia.

Disemak oleh: Siti Nurul Fathiah Baharudin, Ketua Penolong Pengarah Kanan, Cawangan Penggunaan Ubat Berkualiti, Bahagian Amalan dan Perkembangan Farmasi, Kementerian Kesihatan Malaysia.


Kenyir Geopark Diiktiraf sebagai Geopark Kebangsaan

Untuk mendapatkan maklumat terkini, ikuti kami melalui Telegram

Putrajaya – Kenyir Geopark diiktiraf sebagai Geopark Kebangsaan yang kesembilan di bawah Program Pembangunan Geopark oleh Kerajaan Persekutuan melalui Kementerian Sumber Asli, Alam Sekitar dan Perubahan Iklim (NRECC).

Melalui kenyataan media yang dikeluarkan oleh NRECC hari ini, pengiktirafan ini telah dilakukan melalui Mesyuarat Jawatankuasa Geopark Kebangsaan Bilangan 1 Tahun 2023 yang diadakan pada 30 Mei 2023.

Taman geologi ini mengandungi sebanyak 15 geotapak yang bertaraf antarabangsa, kebangsaan dan tempatan, 10 biotapak, 11 tapak budaya dan satu tapak geoarkeologi.

Antara nilai utama Kenyir Geopark termasuklah ciri utama morfologi karst Bukit Bewah yang wujud di atas tasik yang berwarna kehijauan yang memberikan nilai estetika yang tinggi kepada kawasan ini selain kewujudan pelbagai jenis fosil marin, terutama Shikamaia sp. (kerang gergasi) berusia 250 juta tahun di dinding batu kapur ini yang memberikan nilai tambah kepada Bukit Bewah.

Penemuan kerangka manusia prasejarah yang berusia 16 ribu tahun menjadikan Bukit Bewah sebagai geotapak bertaraf antarabangsa di samping penemuan fosil kesan tapak kaki dinosaur dan fosil tumbuhan di Gunung Gagau.

Selain itu, penemuan beberapa spesies flora dan fauna endemik seperti Thismia terengganuensis (flora), Kenyirus sodhii (siput) dan penemuan artifak arkeologi seperti Batu Bersurat Terengganu menjadi komponen sumber asli penting dalam penubuhan geopark.

Pengiktirafan ini ialah pengiktirafan Geopark Kebangsaan yang kesembilan selepas Lembah Kinta dan Lenggong Geopark di Perak; Jerai Geopark di Kedah; Kinabalu Geopark di Sabah; Labuan Geopark di Wilayah Persekutuan Labuan, dan Sarawak Delta Geopark di Sarawak, Gombak- Hulu Langat Geopark di Lembah Klang serta Stong Geopark di Kelantan.

Kenyir Geopark dengan keluasan 2449 kilometer per segi meliputi sebahagian daerah Hulu Terengganu yang dibentuk oleh pelbagai jenis batuan, mineral, struktur, landskap dan fitur geologi unik hasil daripada proses geologi yang berlaku kira-kira 360 juta tahun yang lalu.


SPAN Aktifkan Bilik Gerakan bagi Memastikan Kelestarian Perkhidmatan Bekalan Air

Cyberjaya – Suruhanjaya Perkhidmatan Air Negara (SPAN) mengaktifkan bilik gerakan bagi menyelia dan memastikan kelestarian perkhidmatan bekalan air di Semenanjung Malaysia dan Labuan susulan fenomena El-Nino yang diramal bermula bulan ini dan dijangkakan berakhir pada 30 September 2023.

Objektif penubuhan bilik gerakan tersebut adalah untuk memantau secara rapi situasi empangan dan sungai yang membekalkan sumber air mentah kepada 354 buah loji rawatan air.

“Bilik gerakan itu juga berperanan menyelia operasi pembekalan air bersih secara berterusan kepada pengguna dan memastikan operator bekalan air mengambil langkah kawalan dan mitigasi sekiranya berlaku krisis kawalan air di negeri masing-masing,” kata SPAN dalam satu kenyataan.

Walau bagaimanapun, tempoh pengoperasian bilik gerakan berkenaan tertakluk kepada perkembangan terkini impak fenomena El-Nino kepada Malaysia dan berkemungkinan dilanjutkan atau disingkatkan bergantung pada pengumuman rasmi oleh kerajaan dari semasa ke semasa.

Para pengguna juga dinasihatkan agar menggunakan air bersih secara berhemat bagi memastikan kelestarian bekalannya dan disarankan untuk berhubung dengan operator air di negeri masing-masing sekiranya mempunyai sebarang pertanyaan atau maklum balas mengenai perkhidmatan air ketika berlakunya fenomena El-Nino.

SPAN turut menyediakan saluran komunikasi dan perkongsian maklumat melalui talian 019-7795000 atau e-mel menerusi [email protected] serta orang awam juga boleh melayari laman sesawang SPAN bagi mendapatkan maklumat lanjut berkenaan dengan hal ini.


Pemangku Raja Perlis Zahir Ucapan Tahniah atas Penganjuran Perlis Green Hour 2023

Kangar – Pemangku Raja Perlis, Duli Yang Maha Mulia (DYMM) Tuanku Syed Faizuddin Putra Jamalullail menzahirkan ucapan syabas dan tahniah kepada Jabatan Perhutanan Negeri Perlis kerana menganjurkan program Perlis Green Hour 2023.

Program penanaman pokok secara besar-besaran dalam tempoh satu jam ini melibatkan seluruh penduduk di negeri Perlis yang melibatkan pelbagai kumpulan.

Pemangku Raja Perlis, Tuanku Syed Faizuddin Putra Jamalullail mengingatkan kepada semua yang terlibat, khususnya agensi yang berkaitan supaya tidak menjadikan aktiviti penanaman sebanyak 150 354 pokok baru-baru ini sebagai aktiviti sekali saja.

Sebaik-baiknya, aktiviti menjaga, menyiram dan membaja pokok tersebut perlu diteruskan supaya matlamat program Penghijauan Malaysia untuk memperbaik ekosistem dan biodiversiti negara dapat dicapai.

Demikian titah DYMM Tuanku Syed Faizuddin Putra selepas berkenan berangkat mengetuai program MAIPs Peduli Khas bersempena dengan Sambutan Hari Hutan Antarabangsa Peringkat Negeri Perlis Tahun 2023 dan Hari Ulang Tahun Keputeraan DYMM Tuanku Raja Perlis Ke-80 yang dianjurkan oleh Majlis Agama Islam dan Adat Istiadat Melayu Perlis (MAIPs) dan Jabatan Perhutanan Negeri Perlis.

Sebagai simbolik, Baginda juga berkenan menanam pokok kemuning di hadapan Dewan Serbaguna Bukit Ayer.

Menurut Pengarah Jabatan Perhutanan Negeri Perlis, Awang Shaffie Awang Ahmadni, kemuning atau nama saintifiknya Murraya paniculata ialah pokok yang sering dijadikan pokok landskap kerana bentuk silaranya yang menarik dan mudah dibentuk.

“Kayu pokok ini pula gemar dijadikan hulu dan sarung keris kerana mempunyai urat yang cantik sebagai corak semula jadi,” jelasnya lagi,

Sebelum memulakan program, DYMM Tuanku Syed Faizuddin Putra Jamalullail turut berkenan melancarkan perkhidmatan kenderaan serba rupa bumi (ATV) di Kompleks Ekopelancongan Sungai Batu Pahat yang dikendalikan oleh Aziz Man Enterprise hasil kerjasama dengan Jabatan Perhutanan Negeri Perlis.

Syarikat yang berpusat di Taman Eko-Rimba Bukit Ayer tersebut turut menyediakan trem mini dan basikal elektrik untuk kemudahan para pengunjung.

Sementara itu, Jabatan Pertanian Negeri Perlis Timbalan Pengarah Pembangunan Industri dan Pengembangan, Jabatan Pertanian Negeri Perlis, Mohd Nizam Abdul Aziz mempersembah maklum kepada DYMM Tuanku Syed Faizuddin Putra Jamalullail bahawa pada masa ini jabatannya sedang dalam usaha untuk membangunkan lapan jenis durian kampung yang terpilih untuk dijadikan sebagai Durian Kampung Premium Perlis.

Menurutnya lagi, bagi menyelesaikan masalah sumber air dalam industri penanaman durian, Jabatan Pertanian Negeri juga membantu para petani dalam pembinaan perigi tabung.

Selain itu, Jabatan Pertanian Negeri mengeluarkan baja organik yang dipanggil Vermikompos yang boleh memberikan kesuburan kepada tanah dan pokok, meningkatkan imuniti pokok, melawan serangan serangga perosak dan penyakit serta nutrien tersedia yang mudah diserap terus oleh tumbuhan.


Kaedah 20-20-20 Bantu Atasi Gejala Tegangan Mata Digital

Untuk mendapatkan maklumat terkini, ikuti kami melalui Telegram

Ledakan teknologi dengan percambahan pelbagai jenis peranti digital ataupun gajet dalam pasaran menyebabkan setiap daripada kita, tanpa mengira lapisan umur, tidak terlepas daripada penggunaannya dalam kehidupan sehari-hari. Kebergantungan pada teknologi ini adalah sangat tinggi, terutamanya dalam fasa pandemik COVID-19 dan berterusan hingga kini akibat pendigitalan aktiviti pembelajaran, pekerjaan, perniagaan dan sebagainya.

Penggunaan gajet dalam jangka masa panjang kerap dikaitkan dengan isu mata penat atau tegangan mata digital (digital eye strain). Tegangan mata digital lazimnya memberikan kesan seakan-mata mata kering dan penat selepas menggunakan gajet dalam tempoh tertentu.

Kajian menunjukkan bahawa golongan dewasa, terutamanya anak muda mempunyai prevalens pelaporan mata kering akibat penggunaan gajet hingga 80 peratus. Tegangan mata digital terjadi kerana mata akan terus terfokus kepada skrin dan mengurangkan kadar kelipan mata semasa penggunaan gajet tersebut.

Simptom mata yang dikaitkan dengan tegangan mata digital ialah kerengsaan pada mata, kekeringan, ketidakselesaan dan mungkin memberikan rasa sensitif terhadap cahaya. Gejala lain termasuklah penglihatan kabur, keletihan mata, sakit mata, sakit kepala, penglihatan berganda atau diplopia dan kesukaran untuk memfokuskan gajet yang dilihat dengan baik.

Kebanyakan gejala ini ialah masalah biasa yang dilaporkan oleh pesakit. Namun begitu, tanda klinikal pada mata seperti kadar kelipan mata yang berkurangan dan penandaan pendarfluor kornea yang menunjukkan kawasan kekeringan pada mata boleh dikesan dengan pemeriksaan oleh ahli optometri.

Oleh itu, pemeriksaan mata komprehensif perlu dijalankan untuk mengesan masalah tegangan mata digital bagi mendapat rawatan yang bersesuaian dengan masalah ini.

Langkah Pencegahan dengan Kaedah 20-20-20

Kaedah 20-20-20 boleh dijadikan sebagai panduan untuk membantu mengurangkan ketegangan mata dan ketidakselesaan yang disebabkan oleh penggunaan gajet seperti komputer, telefon pintar dan tablet yang berpanjangan.

Secara ringkasnya, kaedah 20-20-20 ini menggalakkan pengguna gajet untuk kerap berehat dan sesekali mengubah fokus kepada objek yang jauh untuk mengekalkan kesihatan mata semasa penggunaan gajet.

Seseorang itu perlu mengalihkan pandangan daripada skrin gajet sekurang-kurangnya selama 20 saat kepada objek yang jauh sekurang-kurangnya 20 kaki selepas setiap 20 minit penggunaan gajet secara berterusan.

Kaedah ini membantu mengurangkan ketegangan otot yang mengawal pergerakan mata semasa melihat pada jarak dekat dan membantu memfokuskan semula pandangan mata untuk mengelakkan keletihan, kekeringan dan ketidakselesaan mata.

Selain kaedah 20-20-20, terdapat langkah lain yang boleh diamalkan untuk mengelakkan masalah tegangan mata digital ini. Pencahayaan sekitaran semasa menggunakan gajet perlu diambil perhatian agar silau pada skrin gajet dapat dikurangkan.

Penggunaan komputer, tablet atau telefon pintar perlu berada pada jarak dan sudut yang selesa daripada mata. Beberapa pelarasan teknikal seperti kecerahan, kontras dan saiz huruf paparan juga boleh dilakukan untuk mengurangkan simptom ketegangan mata digital.

Langkah pencegahan lain yang boleh diamalkan termasuklah berkelip dengan kerap dengan kelipan mata penuh serta menggunakan ubat titisan mata pelincir untuk membantu mengurangkan kekeringan dan kerengsaan mata.

Menggabungkan kesemua kaedah ini dalam rutin harian membantu memastikan mata kekal sihat dan selesa walaupun dengan penggunaan gajet yang berpanjangan. Namun begitu, jika anda mengalami gejala yang berterusan, anda disarankan berunding dengan ahli optometri berhampiran untuk mendapatkan nasihat tentang cara mengurangkan ketegangan mata dan mendapatkan pilihan rawatan yang sesuai.

Sebagai kesimpulannya, ketegangan mata digital ialah masalah mata yang semakin kerap dilaporkan pada masa ini dan boleh menjejaskan produktiviti. Walau bagaimanapun, dengan mengamalkan kaedah 20-20-20 untuk mendapatkan rehat berkala, melaraskan tetapan gajet dan mengamalkan kesihatan mata yang baik, anda boleh mengurangkan ketegangan mata dan meningkatkan keselesaan mata anda secara keseluruhan.

Dr. Mizhanim Mohamad Shahimin, Pensyarah Kanan dan Ketua Program Optometri dan Sains Penglihatan, Pusat Kajian Kesihatan Komuniti (ReaCh), Fakulti Sains Kesihatan, Universiti Kebangsaan Malaysia.


KKM Nasihat Sebarang Penggunaan Produk Merokok Berbahaya

Untuk mendapatkan maklumat terkini, ikuti kami melalui Telegram

Putrajaya – Kementerian Kesihatan Malaysia (KKM) menasihatkan orang ramai bahawa sebarang penggunaan produk merokok termasuklah rokok elektronik adalah berbahaya kepada kesihatan.

Dalam satu kenyataan yang dikeluarkan oleh KKM,  seorang kanak-kanak perempuan Melayu berumur dua tahun  berkemungkinan mengalami keracunan nikotin pada 30 Mei 2023 di daerah Bera, Pahang.

Kanak-kanak tersebut ketika ditemukan oleh datuknya pada hari kejadian mengalami gejala batuk, muntah dan sesak nafas, namun tidak mempunyai sejarah penyakit kronik.

Kanak-kanak itu dipercayai tersedut atau tertelan cecair daripada peranti rokok elektronik jenis pakai buang kerana didapati alat berkenaan terletak di atas lantai berhampiran dengannya.

Menurut kenyataan yang sama, semasa dalam rawatan di Hospital Sultan Haji Ahmad Shah (HOSHAS), Temerloh, Pahang, kanak-kanak tersebut dilaporkan mengalami sawan sebanyak dua kali dan kini keadaannya adalah stabil dan mampu bernafas tanpa bantuan alat pernafasan sambil dipantau oleh pihak hospital.

Keputusan ujian air kencing yang dilakukan menunjukkan kehadiran nikotin pada paras yang tinggi dan kanak-kanak berkenaan disahkan menghidapi acute life threatening event secondary to possible alleged nicotine ingestion complicated with seizure.

Keracunan nikotin akibat penggunaan tembakau atau cecair rokok elektronik boleh menyebabkan kesan akut seperti jantung sentiasa berdebar-debar, muntah dan sawan yang boleh berlaku kepada semua golongan termasuklah kanak-kanak.

Kesan nikotin yang tinggi serta pendedahan nikotin untuk jangka masa panjang, terutamanya kepada kanak-kanak turut menyebabkan pertumbuhan otak terjejas.


Ekonomi Dipacu, Bahasa Melayu di Mercu

Kuala Lumpur –  Sejarah tercipta apabila wadah bicara ilmiah diangkat sebagai satu agenda besar untuk memartabatkan bahasa Melayu pada peringkat negara dan antarabangsa. Bahasa Melayu yang selama ini didendangkan dengan kegemilangan masa lalu akan diberi roh yang bukan sahaja akan menghidupkan semangatnya, malah menjulangkannya tinggi ke awan, seterusnya menerbangkannya merentasi seluruh pelosok dunia oleh pahlawan bahasa. Seiring dengan itu, berpencak silatlah segala pahlawan bahasa ini di Simposium Pengantarabangsaan Bahasa Melayu yang diadakan pada 22 Mei hingga 24 Mei 2022 di Balai Budaya Tun Syed Nasir, Wisma DBP, Kuala Lumpur.

Daripada enam gelanggang yang dibuka pada hari ini, satu gelanggang memfokuskan isu “Bahasa Melayu dan Ekonomi”. Dengan dipengerusikan oleh Prof. Madya Dr. Mohd Hanif Yaacob dari Universiti Putra Malaysia, para panel berkongsi pandangan seperti Prof. Emeritus Dr. Barjoyai Bardai dan Prof. Dr. Zafir Khan Mohamed Makhbul dari Malaysia berserta dengan Prof. Dr. Tan Xiao dari China dan Haji Yatiman Yusof dari Singapura.

Sebagai pemula bicara, Prof. Emeritus Dr. Barjoyai Bardai dengan bangganya menyatakan bahawa bahasa Melayu digunakan oleh lebih 300 juta pengguna. Dalam dunia digital baharu, bahasa Melayu digunakan oleh lebih 34% pengguna Internet dengan kadar pertumbuhan tahunan yang melebihi 25%. Penggunaannya yang sangat meluas ini dipengaruhi oleh sifat keluwesan bahasa Melayu yang menjadikannya mudah mengadaptasi dan diadaptasi di seluruh dunia. Bahasa Melayu dipaksa berkembang dengan kadar pesat dengan mengadaptasikan banyak istilah. Pada masa yang sama, pengadaptasian istilah ini diterima dengan sangat baik oleh ilmuan dan pengamal dalam bidang istilah tersebut.

Namun begitu, beliau turut menegaskan bahawa terdapat cabaran besar yang perlu dihadapi oleh pahlawan bahasa untuk menjadikan bahasa Melayu sebagai lingua franca buat kali kedua. Cabaran pertama ialah kepercayaan, keyakinan dan minat untuk memajukan bahasa Melayu sebagai lingua franca. Cabaran ini memerlukan usaha yang berterusan dengan cara meneroka dunia media baharu dan mengurangkan penonjolan bahasa Inggeris.

“Cabaran kedua pula ialah sokongan semua pihak, khususnya pemerintah, kerajaan dan perkhidmatan awam di seluruh pelosok negara. Cabaran besar ini memerlukan komitmen yang mengatasi aspek politik dan populariti. Seterusnya, cabaran ketiga adalah untuk mengatasi isu semantik dan sikap bangga anak bangsa. Penggunaan bahasa Melayu ini dilihat sebagai menggunakan bahasa rasmi Malaysia dan keadaan ini tidak boleh diterima di negara kepulauan Melayu, seperti Indonesia, Brunei, Kemboja dan Thailand.

Bagi Prof. Dr. Zafir Khan Mohamed Makhbul pula, bahasa Melayu telah mencapai kesempurnaan yang amat tinggi dalam pelbagai domain kehidupan, seperti kehidupan bermasyarakat, pentadbiran negara, ekonomi dan perniagaan. Hal ini terbukti apabila bahasa Melayu memiliki martabat sebagai bahasa besar dalam bidang ekonomi dalam tempoh melebihi satu alaf. Beliau menyuarakan keyakinannya bahawa tidak mustahil bagi bahasa Melayu untuk kembali bersinar di persada antarabangsa.

Prof. Dr. Zafir Khan Mohamed Makhbul menyenaraikan beberapa strategi yang perlu dilaksanakan untuk melestarikan bahasa Melayu. Antara strategi yang diutarakan termasuklah memperbanyak penterjemahan buku ekonomi dalam bahasa Inggeris ke dalam bahasa Melayu dan memantau bidang penyiaran dan media massa, terutamanya bahasa pengiklanan secara berterusan. Selain itu, beliau juga mengemukakan strategi dari segi meningkatkan program latihan dan pembangunan dalam organisasi tentang kepentingan penggunaan bahasa Melayu dalam urusan ekonomi dan perniagaan.

Pembentangan pada sidang keempat ini agak unik apabila pembentang ketiga, iaitu Prof. Dr. Tan Xiao membentangkan kertas kerjanya secara maya. Hal ini membuktikan bahawa jarak bukanlah alasan untuk bersama-sama berkongsi idea dan cadangan untuk mengantarabangsakan bahasa Melayu ini. Pembentang ini berkongsi tentang Ujian Pengiktirafan Penterjemahan Cina (CATTI) yang dilaksanakan di China sebagai suatu bentuk pensijilan. Pelancaran CATTI Bahasa Cina Bahasa Melayu pula bakal membawa impak yang besar, sama ada di China atau Malaysia.

Menurut Prof. Dr. Tan Xiao lagi, pelajar bahasa Melayu antarabangsa di China mengalu-alukan kemasukan bahasa Melayu dalam CATTI ini. Kemasukan ini menyebabkan pelajar tersebut teruja dan meningkatkan motivasi pembelajaran. Ada pelajar yang teruja dengan pengantarabangsaan bahasa Melayu yang menyebabkan permintaan bahasa Melayu meningkat di seluruh dunia, seterunya membuka lebih banyak peluang untuk memilih pekerjaan dalam pasaran tenaga kerja semasa.

Pembentang terakhir, iaitu Haji Yatiman Yusof pula sangat gembira dan berbangga dengan penganjuran simposium ini kerana simposium ini menjadi titik permulaan bagi usaha bersama antara negara serantau untuk mengantarabangsakan bahasa Melayu. Namun begitu, beliau mengingatkan khalayak bahawa momentum pengantarabangsaan bahasa Melayu ini masih tidak disokong oleh kegiatan yang padu dari negara serantau.

Beliau turut mengutarakan beberapa langkah untuk membantu mengantarabangsakan bahasa Melayu. Antara langkah yang paling penting termasuklah meminggirkan isu yang menimbulkan perdebatan, terutamanya antara negara serantau. Perdebatan ini tidak baik dalam usaha pengantarabangsaan bahasa Melayu. Beliau juga menjadikan contoh negara Amerika Syarikat dan Kanada yang tidak bertelagah, sebaliknya sepakat untuk menjadikan bahasa Inggeris sebagai bahasa negara. Oleh sebab itu, pembentang ini menekankan kesatuan dalam mencari jalan keluar daripada segala perbezaan yang ada antara bahasa Melayu dengan bahasa Indonesia.